
תקנות שוויון זכויות לאנשים עם מוגבלות (התאמות נגישות לשירות), התשס"ח–2008
<היו"ר אילן גילאון:>
שלום לכולם. חברים יקרים, אנחנו מתחילים בישיבה. הנושא שלנו היום הוא ההכשרות שנתנו לאנשים שמשרתים ציבור במערכות השונות. הבנתי שפחות או יותר הגענו לעמק השווה ברוב הנושאים עם הנציבות, ונושאים בהם לא הגענו לעמק השווה, הם בעיקר בעניין הסדנה או למידה דרך קריאה ועיון – עליהם נדבר היום. 
אייל, אני מציע שנתחיל בהקראה, ותוך כדי כך נתקדם לראות אם יש סלעי מחלוקת ואם לאו. הדיון שלנו יימשך עד 15:15, לא תהיה הפסקה באמצע ולא תוגש ארוחה. בבקשה.
<אייל לב ארי:>
נתחיל בנושא הטכני יותר, הנושא של התיקון לתקנה 74, בנושא "ערכת תקשורת בשירותי רווחה". המלים שהוספו: "לפי הצורך, בערכת תקשורת תומכת וחליפית" – זה מה שהוגדר. 
<היו"ר אילן גילאון:>
איפה התיקון? פה? מה זה, ספיח למשהו או שמזה אתה מתחיל?
<אייל לב ארי:>
משרד הרווחה ביקש חידוד, שהשימוש ייעשה רק לפי הצורך בערכת התקשורת התומכת והחליפית.
<היו"ר אילן גילאון:>
יש בעיה עם זה?

<צביה אדמון:>
לא.

<בלהה ברג:>
לא.

<היו"ר אילן גילאון:>
כבר התחלנו בהסכמות. זה טוב.
<אייל לב ארי:>
	
	
	"פרק ז' – הכשרת עובדים, מינוי רכז נגישות 

	יידוע צוות העובדים בחובות על פי החוק
	88. 
	(א)
נותן שירות יידע עובדים בנושאים שלהלן:

	
	
	
	(1) איסור הפלייתם של אנשים עם מוגבלות במתן השירות, כאמור בסעיפים 19ג ו-19ו לחוק;

	
	
	
	(2) חובת מתן שירות שוויוני בסביבה מכילה כאמור בסעיף 6 לחוק ובתקנות 3 עד 5, ועיגון חובה זו בנוהלי השירות לפי תקנה 9;

	
	
	
	(3) החובות לפי החוק ולפי כל דין אחר, לתת נגישות לאנשים עם מוגבלות ולבצע התאמות נגישות למקום ציבורי ולשירות ציבורי החלות על השירות האמור;

	
	
	
	(4) התאמות הנגישות למקום הציבורי ולשירות הציבורי, אשר יש לבצען על-פי תקנות אלה בשירות שהוא נותן."


<היו"ר אילן גילאון:>
כן, מיכל.
<מיכל שיק הר-טוב:>
ההערה שלנו היא, שלפי הנוסח הזה צריך ליידע את כלל העובדים. אין לנו התנגדות ליידע את כלל העובדים, אבל סעיפים (3) ו-(4) מדברים על זה שממש צריך לפרט את כל התקנות ומה כל אחד צריך לעשות וכיוצא בזה. בנק, לצורך העניין, אני נותנת בכוונה את הדוגמה - - -
<היו"ר אילן גילאון:>
אם כל אחד צריך לעשות, אני מבין שאין לך התנגדות, אלא אם כן הוא לא צריך לעשות את זה, אז לא כדאי להעמיס עליו – לזה אנחנו מסכימים.
<מיכל שיק הר-טוב:>
יש לי התנגדות – מישהו שהוא ב-back office, לצורך העניין מנהלת חשבונות, לא צריכה לדעת שצריך להכשיר עכשיו את המוקד הטלפוני ואיך צריך להכשיר אותו. פשוט, לפי הנוסח הזה של סעיפים (3) ו-(4) היא תצטרך - - -
<היו"ר אילן גילאון:>
זה מה שאמרתי פרשנות מצויה - - -
<מיכל שיק הר-טוב:>
במידה ורוצים רק את העובדים שבאים במגע עם הציבור, שזה מה שהיה בהתחלה והורדתם את זה, אז זה בסדר. 

<צביה אדמון:>
אבהיר את העניין. אמרנו בישיבה בשולחן העגול – היידוע יהיה לכל העובדים, לא רק לעובדים שבאים במגע עם הציבור. 
<היו"ר אילן גילאון:>
הרשי לי להקל עלייך, זו הרצאה כוללת על ערך הנגישות בכלל, על האסטרטגיה של הנגישות. יש לנו עניין להנחיל את זה לכל עובד. לא רק לכל עובד – לכל מבקר, דודה, סבתא, אמא וכל אחד. 
<מיכל שיק הר-טוב:>
זה מה שאני חושבת שצריך להיות, לכל בן-אדם. זה גם האינטרס שלנו. אני חושבת בדיוק כמוך. רק שפשוט סעיפים (3) ו-(4) יוצרים נטל - - -
<צביה אדמון:>
מיכל, אין כאן שום דרישה – אני מקבעת את הדברים, גם דיברתי עם יובל לפני הישיבה הזאת והסברתי לו גם את הנקודה הזאת. אין כאן דרישה שכל עובד ידע בדיוק את הפרטים הטכניים של הנגישות הנדרשת. היידוע הוא כללי. 
אני חושבת שדווקא יהיה רצוי ויפה אם נותן השירות, אם עסק כלשהו, כולל בנק, יודיע לעובדים שלו – הנה, אנחנו במסגרת פנייתנו לציבור ומתן שירות מכיל, למשל, עומדים לשנות את העמדות, עומדים לתת טפסים נגישים, כך שכל מקבלי השירות, כל הלקוחות שלנו ירגישו בבית. והנה, פנינו לקדמה וכן הלאה וכן הלאה. אני לא חושבת שיש - - -
<היו"ר אילן גילאון:>
הייתי משווה את זה לעזרה ראשונה.
<מיכל שיק הר-טוב:>
רגע, צביה, אבל זה לא מה שכתוב כאן.

<צביה אדמון:>
זה לא מהווה נטל על אף אחד.

<ישראל אבן-זהב:>
זה לא כתוב.
<היו"ר אילן גילאון:>
רגע, תיכף נראה מה כתוב כאן. אתה יודע, המשל הוא עזרה ראשונה, מכל מקום.

<מיכל שיק הר-טוב:>
אילן, אני מבינה את הדברים. אנחנו בעמותה באים לארגונים ואומרים להם לעשות את זה, אבל מה שכתוב פה זה משהו אחר. החובות לפי החוק ולפי כל דין אחר לתת נגישות לאנשים עם מוגבלות, התאמות הנגישות למקום הציבורי ולשירות הציבורי. זאת אומרת, אם עמדה צריכה להיות נגישה, לצורך העניין, אני גם צריכה ליידע אותו על הדבר הזה. 
<היו"ר אילן גילאון:>
במידה וזה נוגע לתפקוד שלו.

<מיכל שיק הר-טוב:>
הבעיה שלי זה עם הניסוח, עם סעיפים (3) ו-(4), שלדעתי הולכים למקום אחר. אנחנו חושבים שכן צריך ליידע את כלל העובדים על זה שיש חוק שוויון, שיש סוגים שונים של מוגבלויות, שצריך לתת יחס שוויוני, לתת דוגמאות. אין ספק. לדעתי, כל המדינה צריכה לדעת מזה. אבל מה שמנוסח פה, זה משהו אחר.
<צביה אדמון:>
פנינה, בדיוק אותה בעיה, ב-(4) אני יכולה לתקן את זה ל"התאמות הנגישות למקום הציבורי ולשירות הציבור, אשר יבוצעו על-ידי החייב".    

<טיבי רבינוביץ:>
המטרה פה בסופו של דבר, זה להנחיל את הנורמה. 
<היו"ר אילן גילאון:>
הרעיון להגיע לניסוח משפטי כזה, שהאדם צריך לדעת את המידע החיוני לו, ובאופן כללי לדעת את הנגישות.
<טיבי רבינוביץ:>
נכון, זו הנורמה, זו לא הפרוצדורה.
<אילן שפירא:>
תוסיפו בתחילת סעיף (3) את המלה "עיקרי" – "עיקרי החובות לפי החוק ולפי כל דין אחר, לתת נגישות"? 

<צביה אדמון:>
אני חושבת שזה בסדר – "עיקרי". 

<היו"ר אילן גילאון:>
זה בסדר?

<צביה אדמון:>
כן.

<היו"ר אילן גילאון:>
מיכל, זה בסדר?

<מיכל שיק הר-טוב:>
כן.

<היו"ר אילן גילאון:>
כן. מהר, אייל.
<צביה אדמון:>
אייל, גם ב-(4) – "עיקרי ההתאמות".

<אייל לב ארי:>
כן, גם ב-(4) יהיה "עיקרי".

<מיכל שיק הר-טוב:>
וגם בסעיף (4)?

<אייל לב ארי:>
גם (4) וגם (3) יתחיל ב-"עיקרי".

	
	
	"(ב)
החייב יידע את העובדים כאמור בתקנת משנה (א) בדפוס או באמצעים דיגיטליים (כגון: סרטוני הדרכה או לומדות); אולם העסיק החייב פחות מ-25 עובדים, רשאי הוא ליידע את העובדים בעל פה; על יידוע העובדים לפי תקנה זו יחולו הוראות פרק ד' לחוק."


<אילן שפירא:>
אם אפשר, הסעיף הזה סותר את סעיף 90, אז צריך לבחור או את סעיף 90 בהמשך או את הסעיף הזה.
<צביה אדמון:>
הוא לא סותר. איך הוא סותר?
<אילן שפירא:>
איך הוא סותר? הוא אומר שצריך להדריך או בדפוס או באמצעים דיגיטליים. סעיף 90 אומר שצריך לעשות סדנה וצריך לעשות דפוס או דיגיטלי וצריך הדרכה פרטנית. 
<צביה אדמון:>
זה שתי מטריות שונות. 
<מיכל שיק הר-טוב:>
פשוט צריך למחוק את היידוע בסעיף 90.
<אילן שפירא:>
ואחר כך, בסעיף 90(ב) מדובר על פחות מ-25, איך מדריכים - - -
<צביה אדמון:>
אילן, יש כאן שתי מטריות שונות בנפרד, זה 88 ו-89, 90. 88 דן רק ביידוע. כאשר 89 ו-90 מדברים על הכשרה. זה לא רק מתן ידע כללי אלא ממש - - -

<מיכל שיק הר-טוב:>
מדברים על האמצעים.
<צביה אדמון:>
סליחה, מיכל, אני מראש מבקשת ממך, לעומת ישיבות קודמות, הפעם, אני מבקשת שלא תתפרצי לדברי אחרים. 89 ו-90 מדברים על הכשרה של עובדים לתת שירות נגיש. 88 דן אך ורק ביידוע. יידוע כללי של העובדים. 
ולכן, ל-88 גם לא קבענו לוחות זמנים ופטורים, לא צריך בזה יותר מדי פרטים טכניים. 89, 90 הם ממש ספציפיים איך להכשיר את העובדים לתת שירות נגיש. עובדים ספציפיים. עובדים שנותנים שירות במישרין לציבור.
<מיכל שיק הר-טוב:>
אני מבקשת.

<היו"ר אילן גילאון:>
כן.

<מיכל שיק הר-טוב:>
הכותרת של סעיף 90, זה "דרכי יידוע להכשרת העובדים הכשרת העובדים".
<צביה אדמון:>
לא, זה לא מה שכתוב לי.
<אייל לב ארי:>
יהיו תיקונים, זה יהיה "דרכי הכשרת עובדים".
<מיכל שיק הר-טוב:>
"דרכי הכשרת עובדים".

<אייל לב ארי:>
לא ציינתי, אבל יהיו קצת דיונים בהמשך. 
<היו"ר אילן גילאון:>
טוב.

<אייל לב ארי:>
	"הכשרת עובדים למתן שירות לאנשים עם מוגבלות 
	89. 
	(1) בנוסף לביצוע הוראות תקנה 88, ינחה חייב בביצוע התאמות נגישות לשירות את צוות העובדים, שתפקידם לספק את השירות ישירות לציבור, את הממונים הישירים עליהם וכן נושאי משרה על-פי דין שתפקידם לספק שירות ישירות לציבור בכל אלה:

	
	
	
	(1)  סוגי המוגבלויות השונים וכיצד הם עשויים לבוא לידי ביטוי בעת קבלת השירות;

	
	
	
	(2) כללי התנהגות נאותים כלפי אנשים עם מוגבלות בעת מתן השירות, לרבות דרך ולשון הפנייה אליהם;

	
	
	
	(3) הפעולות שעל העובד או נושא המשרה לנקוט בהן כדי לבצע את התאמות הנגישות, לרבות תפעול אמצעי העזר ותחזוקתם, מתן שירותי עזר או הזמנתם, ותחזוקת ההתאמות אשר בוצעו למקום הציבורי בו ניתן השירות לפי תקנות אלה, תקנות הנגישות למקום ציבורי חדש, תקנות הנגישות למקום ציבורי קיים, תקנות הנגישות לאתר או תקנות הנגישות למקום שאינו בניין, לפי העניין."


<צביה אדמון:>
"וכל תקנות רלוונטיות", סליחה. 
<היו"ר אילן גילאון:>
מה?

<צביה אדמון:>
"וכל תקנות רלוונטיות נוספות שיחולו על השירות הציבורי, לפי העניין", זה נמצא אצלי. 

<היו"ר אילן גילאון:>
כן, אילן.

<אילן שפירא:>
בסעיף קטן (1), אני פשוט לא הוזמנתי לשולחן העגול, לכן אני מעלה את הדברים. 
<היו"ר אילן גילאון:>
לא, היית בסלובקיה.
<אילן שפירא:>
זה עכשיו, כן. כתוב "סוגי המוגבלויות השונים" וכתוב "בכל אלה". יש אינספור סוגי מוגבלויות שונים, לכן, זה צריך להיות "סוגי המוגבלויות העיקריים", כי אם מישהו יגלה שלא הדרכתי - - - 

<היו"ר אילן גילאון:>
מה הם סוגי המוגבלויות העיקריים, יקירי? 
<אילן שפירא:>
מהם השונים? 
<היו"ר אילן גילאון:>
שהוא לא הכיר סוגי מוגבלויות, שלא מעוניינים בהם.

<אילן שפירא:>
אם מישהו יגיד שלא הדרכתי לגבי אנשים עם מוגבלות קוגניטיבית, עם יד שמאל משותקת, כי ספציפית על זה לא חשבתי ולא הדרכתי, אז אני כבר חשוף - - - 
<היו"ר אילן גילאון:>
אבל תראה, יש שלושה מסלולי מוגבלות – יש אחד קוגניטיבי, השני פיזי והשלישי נפשי. אין יותר מזה. מה, אתה רוצה שנגיד את זה ככה? אפשר להגיד את זה ככה.
<אילן שפירא:>
שוב, אני מסכים שצריך להדריך על עיקר הדברים. ברגע שהניסוח – בסופו של דבר זה תקנות, זה ניסוח משפטי שבית-משפט ייבחן בסוף. אם אני חייב להדריך במאה אחוז של הכול, אז אם לא הדרכתי על - - -
<היו"ר אילן גילאון:>
תן לי דוגמה של מוגבלות לא עיקרית.
<צביה אדמון:>
- - -
<היו"ר אילן גילאון:>
לא מוגבלות בבנק. מוגבלות לא עיקרית.
<טיבי רבינוביץ:>
מוגבלות בבנק היא עיקרית.
<היו"ר אילן גילאון:>
לכן אמרתי - - -
<מיכל שיק הר-טוב:>
אנשים קטני קומה.
<אילן שפירא:>
שוב, יש כל מיני סוגים – אם אבקש מהנציבות להכין לי רשימה של כל סוגי הנגישות לגבי מי שהם רוצים שאדריך, מבטיח לך שאפשר יהיה למצוא לפחות עוד חמישה שהם לא הכניסו לרשימה הזו. לא רוצה להיות במצב שאני חשוף, שבגלל שמשהו, שאיזשהו ניואנס של איזשהו מצב – שמעתי באחת הישיבות פה על אנשים עם בעיות קוגניטיביות, שיש להם דווקא בעיה עם נושא של צבעים, שהניגודיות – מה שהכנסנו פה את הכללים של הניגודיות בתקנות בדיונים לפני שנתיים – לא מתאים להם, כי להם יש משהו חריג.
<היו"ר אילן גילאון:>
עולים לי עוד חמישה דברים בראש. 

<צביה אדמון:>
אסביר, אילן, מכיוון שלא היית בישיבה. בדיוק השאלה הזאת נדונה שם.
<אילן שפירא:>
לא הוזמנתי. איך אהיה.
<צביה אדמון:>
אוקיי, אסביר לך. הכוונה שלנו היתה דווקא לתת יד חופשית לבחור על איזה מוגבלויות להתמקד, בדיוק בגלל הסיבות שאמרת, שיש כל כך הרבה מוגבלויות, והתקנות האלה לא חלות רק על מוגבלויות עיקריות, אלא נניח אנשים שיש להם אלרגיות ואנשים שאני לא יודעת מה יש להם, בדיוק מה שאמרת. לכן, לא הגבלנו לאיזה מוגבלויות. מה שכן, אם אתה רוצה להיות יותר בטוח - - -
<היו"ר אילן גילאון:>
יש אנשים שיש להם אלרגיות לאנשים אחרים.
<צביה אדמון:>
אם אנחנו רוצים להיות יותר מדויקים, לתת לך ביטחון שלא תיתבע, אפשר להוריד את ה"א הידיעה. זאת אומרת, "סוגי מוגבלויות שונים וכיצד הם עשויים לבוא לידי ביטוי".

<אילן שפירא:>
זה בסדר, כן.

<צביה אדמון:>
יופי.

<פרלה אהרון:>
בסדר.
<נועה ביתן:>
מה התיקון?

<אייל לב ארי:>
"סוגי מוגבלויות שונים".

<נועה ביתן:>
אני דווקא חושבת שה"א הידיעה חשובה פה, כי באמת צריך להסביר על כל סוגי המוגבלויות ולא להשאיר פתח שיסבירו, לדוגמה על אנשים עם מוגבלות פיזית ויזניחו את המוגבלות הקוגניטיבית, למשל.
<צביה אדמון:>
לא נראה לי שזה לא יינתן, באמת מכיוון שיש כל כך הרבה סוגים, ואילן צודק כאן, יש כל מיני אלרגיות שיש למעט מאוד אנשים. אגב, אני גם נתקלת בזה במהלך העבודה. אי-אפשר, זה בלתי אפשרי שכל מוגבלות ומוגבלות שקיימת, אכן יעברו עליה. 
<נועה ביתן:>
אז מה אם אולי להפנות את ההגדרה הזאת - - - 
<צביה אדמון:>
נועה, אני מניחה שבסופו של דבר סוגי המוגבלויות העיקריים, הם אלה שיידונו. אנחנו לא רוצים להגביל את זה - - - 
<היו"ר אילן גילאון:>
לא, אבל המונח "עיקריים" פרובלמטי מבחינה זו. צריך להגדיר את זה בצורה אחרת. אני מבין למה אתה מתכוון.
<אילן שפירא:>
ברגע שירדה ה"א הידיעה, אז לא יבואו ויגידו שפספסתי משהו. 
<נועה ביתן:>
אפשר לפני ההגדרה.

<בלהה ברג:>
צריך לזכור גם שהנציבות תכין הדרכות והנחיות בנושאים האלה, ואפשר יהיה להסתמך עליהן. ובוודאי שמגוון רחב מאוד של מוגבלויות יופיעו בהנחיות האלה - - -
<נועה ביתן:>
אולי - - - חפיפה לסעיף ההגדרות.
<היו"ר אילן גילאון:>
בבקשה, אדוני.

<אמיל מלול:>
בחוק הראשי יש אזכור של סוגי מוגבלויות. פשוט צריך להפנות לאותן המוגבלויות שמוזכרות בחוק.  

<צביה אדמון:>
אין דבר כזה, סליחה. 
<אמיל מלול:>
יש מוגבלות פיזית ומוגבלות חושית וכו'.
<היו"ר אילן גילאון:>
את זה אנחנו יודעים. בסדר, את זה יש בלשון החוק. 

<קריאות:>
- - -

<אמיל מלול:>
זה היה צריך להפוך ל - - - , וזה מוציא את הדברים האזוטריים מהעניין הזה. אבל לפחות זה - - -
<היו"ר אילן גילאון:>
זה מאוד-מאוד רחב. איך אנחנו פותרים את הבעיה הזאת? אתה אומר, שאתה רוצה עיקריות, את אומרת כלל המוגבלויות. 

<צביה אדמון:>
לא, הגענו להסכמות.
<אילן שפירא:>
הסכמנו.
<היו"ר אילן גילאון:>
הגעתם להסכמה?

<קריאות:>
- - - 

<היו"ר אילן גילאון:>
אז מה אתם רוצים? בבקשה. מה, לא מסכים שהם הגיעו להסכמות?
<נאדר אלקאסם:>
בעניין המוגבלויות. יש לנו מוגבלויות שאנחנו רואים בעין, בן-אדם שבא לקבל שירות מקבלת קהל על כיסא גלגלים, אני רואה שהוא מוגבל, אז אני יודע איזה שירות לתת לו. ויש הרבה סוגי מוגבלויות שעובד המדינה לא רואה בעין, הוא לא יודע – אז מה, תהיה חובה על האזרח להגיד, אני מוגבל, למשל, יש לי אלרגיה, או שהעובד צריך לנחש. צריך להתייחס לזה.
<היו"ר אילן גילאון:>
הוא לא יכול לנחש.

<בלהה ברג:>
ההוראה היא שאם אדם זקוק להתאמה וזאת התאמה בלתי נראית, הוא צריך לבקש את זה.

<נאדר אלקאסם:>
צריך לבקש.

<בלהה ברג:>
הוא צריך לבקש. הוא לא צריך להגיד איזו מוגבלות יש לו. הוא צריך להגיד, אני צריך בבקשה שתקרא לי את הדברים לאט. 

<נאדר אלקאסם:>
אוקיי. זה רשום באיזשהו מקום?

<בלהה ברג:>
זה בהוראות האחרות, בסעיפים אחרים בתקנות.

<נאדר אלקאסם:>
אבל זה רשום.

<בלהה ברג:>
כן.

<היו"ר אילן גילאון:>
טוב, תודה רבה. (ב).

<אייל לב ארי:>
	
	"
	(2) חייב בביצוע התאמות נגישות לשירות יבטיח שבמקום מתן השירות יהיו בכל שעות מתן השירות לציבור עובדים אשר הונחו כאמור בתקנת משנה (א)."


<פנינה בן-דוד:>
ברגע שזה כבר חל על כולם, כלומר, לא רק על עובדים שזה - - - , וברגע שאתם מדברים רק על יידוע, אז ההערה שלנו כבר לא רלוונטית. 

<צביה אדמון:>
לא, זה לא רק יידוע. זו כבר הכשרה.

<פנינה בן-דוד:>
מה, להכשרה?

<צביה אדמון:>
כן, 89 זה הכשרה.

<פנינה בן-דוד:>
לא, אבל את מדברת בתקנת משנה (א).

<אייל לב ארי:>
כן, ב-89.

<צביה אדמון:>
"בנוסף לביצוע הוראות תקנה 88".
<פנינה בן-דוד:>
אה.

<אייל לב ארי:>
"ינחה".

<צביה אדמון:>
89 חל רק על עובדים שתפקידם לתת שירות במישרין לציבור.

<פנינה בן-דוד:>
אוקיי. אז כאן זה כבר כן הכשרה.

<צביה אדמון:>
כן.

<פנינה בן-דוד:>
אז הבקשה שלנו עדיין נשארת בעינה.
<ישראל אבן-זהב:>
למה? לא צריך לתת שירות? אם מישהו מגיע בלילה? זה לא הגיוני.
<פנינה בן-דוד:>
כן, אבל כמה מגיעים בלילה? 

<ישראל אבן-זהב:>
לפחות מישהו בדלפק צריך לתת.
<פנינה בן-דוד:>
לפחות אחד, כן.

<היו"ר אילן גילאון:>
אני שומע עוד גורם שלא הוזמן לשולחן העגול, מאיזו סיבה?

<יעל ניסן:>
אני לא יודעת.
<צביה אדמון:>
מי?

<היו"ר אילן גילאון:>
משרד הבריאות.

<צביה אדמון:>
לשולחן העגול בהכשרה והדרכה? שלחנו את הנוסח בתפוצת נטו לכל העולם. 
<היו"ר אילן גילאון:>
כשמשרד הבריאות זה העולם - - -
<צביה אדמון:>
כן, כולל משרד הבריאות.
<בלהה ברג:>
אורלי בוני הגיעה לישיבה.

<יעל ניסן:>
לא. לא קיבלנו זימון. 
<היו"ר אילן גילאון:>
מי שלא משתתף בשולחנות, אני לא נותן, אבל הפעם אתן לך להעיר את הערתך.
<יעל ניסן:>
אוקיי.

<בלהה ברג:>
אם אינני טועה, אפילו אורלי בוני הגיעה לישיבה.
<קריאה:>
היא הגיעה, כן. 

<יעל ניסן:>
לישיבה אחת? אני לא יודעת.

<בלהה ברג:>
אורלי בוני עוקבת ביחד אתנו.

<היו"ר אילן גילאון:>
אורלי בדרך כלל גם מגיעה לפה.

<יעל ניסן:>
אני נציגתה. אני באה במקומה כבר כמה זמן, ואני לא זוכרת שהיינו בישיבה הזאת, אבל בסדר.

<היו"ר אילן גילאון:>
אז כבר כמה זמן את פה?

<בלהה ברג:>
אורלי היתה בלעדייך.

<יעל ניסן:>
מתי?
<רינה קלין:>
היינו בישיבה הזאת. 

<בלהה ברג:>
בישיבה שדיברו על הכשרות.

<יעל ניסן:>
על הכשרות?

<בלהה ברג:>
כן.

<רינה קלין:>
כן.

<יעל ניסן:>
אני לא יודעת. אני נציגתה כאן היום, ויש כמה הערות כלליות, אם אפשר להגיד אותן.
<היו"ר אילן גילאון:>
לא, אנחנו מתייחסים ספציפית לסעיפים.

<צביה אדמון:>
לא. לא הועברו אלינו.

<יעל ניסן:>
לסעיפים, אוקיי.
<צביה אדמון:>
הן לא הועברו אלינו ההערות שלה. 

<יעל ניסן:>
אני יודעת שהיא שלחה אלייך אי-מייל אפילו היום.
<צביה אדמון:>
היום?

<היו"ר אילן גילאון:>
חבר'ה, זה לא משנה. אורלי מרגישה טוב, הכול בסדר אתה?

<יעל ניסן:>
הכול בסדר. היא בלימודים. אני נציגתה כאן, אז אם יש משהו שיותר לי להגיד? 

<היו"ר אילן גילאון:>
זו תמיד סיבה טובה. בבקשה, נשמע. אם זו לא הערה שגורמת להיפוכו של העולם, אנחנו נשמע את זה, אבל לא בטוח שנקבל.
<יעל ניסן:>
ממש לא, אבל אנחנו כן רוצים להעלות אותה לרקורד. אז קודם כל, באמת להגיד שבשירותי הבריאות יש היום 99 רכזי נגישות פעילים, כך שבאמת היה חבל שזה התפספס, אבל לא נורא. יש שתי הערות עקרוניות, אחת לתוכן ואחת לצורה.  

<היו"ר אילן גילאון:>
שזה רכזי בתי-חולים? איפה? במרפאות?
<יעל ניסן:>
כן. בבתי-חולים. מבחינת התוכן של ההכשרה, לדעתנו צריך להשאיר לכל ארגון להוציא את ההוראות המקומיות לביצוע. אם יורדים לרזולוציה, מה הולך להיות בכל הכשרה, זה קצת הולך לפספס את העניין. למשל, אם אנחנו מחייבים בסדנה, לדוגמה - - -   
<היו"ר אילן גילאון:>
מאוד חשוב שתקשיבי לזה, צביה. 

<יעל ניסן:>
אם אנחנו מחייבים בסדנה, לדוגמה, שהיא מפורטת ויורדת לאיזשהן רזולוציות, אנחנו מפספסים את העיקר, כי כל מקום הוא שונה, וגם הטכנולוגיות משתנות עם הזמן, וזה יהיה מאוד חבל שזה יהיה מנוסח בצורה כזו. 

גם הדרישה לבצע סדנאות אחת לשלוש שנים, זה משהו שלא נוכל לעמוד ברגולציה שלו. זאת אומרת, זה מאוד קשה אחת לשלוש שנים להרים כזה דבר, סדנה, זה גם יקר. אני לא צריכה - - -
<צביה אדמון:>
לא, סליחה, הסעיף כנראה לא הובהר לך. מה שזה אומר - - -
<היו"ר אילן גילאון:>
תני לה לסיים ותעני, בסדר.

<צביה אדמון:>
אני עונה לך, כי זה לא נכון מה שאת אומרת. מה שזה אומר, זה שתוך שלוש שנים צריך לעשות את ההכשרה לעובדים. זה מה שהסעיף אומר.
<יעל ניסן:>
ולא אחת לשלוש שנים.

<צביה אדמון:>
בדיוק.

<יעל ניסן:>
אוקיי. דבר אחרון, שחשוב לי להדגיש, זה שכל רכזי הנגישות, זה אנשים בכירים במערכת שעושים את העבודה הזאת בהתנדבות. זה לא איזשהו תקינה - - - 

<צביה אדמון:>
החוק מחייב במינוי רכז נגישה.
<יעל ניסן:>
בסדר. יש מינוי, אבל הם עושים את זה כעבודה נוספת, בנוסף למה שהם עושים באופן כללי, וזה אנשים שמתנדבים לעשות את הדבר הזה והם יודעים גם מה הם עושים.
<היו"ר אילן גילאון:>
לנו אין שום התנגדות שמשרד הבריאות ישלם להם משכורת.
<יעל ניסן:>
לא. ולכן, אני מבינה, אבל מה שזה אומר, זה שבסופו של דבר מי שמתנדב לעשות את הדבר הזה יודע מה הוא עושה. זאת אומרת, להתחיל במשרד הבריאות להגיד איזה נכויות יש - - 
<צביה אדמון:>
אנחנו לא דנים בזה.
<יעל ניסן:>
- - זה קצת לא לעניין לנו. זאת אומרת, להיכנס לתכנים האלה. אז השאלה - - -
<צביה אדמון:>
עוד לא הגענו לסעיף של רכז נגישות. אנחנו הולכים לפי הסדר כאן. אשמח לענות לשאלות שלך כשנגיע לסעיף הזה, אוקיי?
<יעל ניסן:>
בסדר, סבבה.
<היו"ר אילן גילאון:>
טוב. מי עוד רוצה משהו?
<פנינה בן-דוד:>
בקטע הזה, לגבי הלילה. אז נכון, אם יש כמה עובדים, אז יכול להיות שיהיה באמת אחד שהוא בדרך כלל בקבלה - - - 

<היו"ר אילן גילאון:>
ראית אתמול את הסרט כמה מיקרובים יש בבתי-מלון? על השלט. ראיתי אתמול. ראית את זה? 

<ישראל אבן-זהב:>
לרוב, זה העיתונאים מפרסמים. זה לא נכון. 
<פנינה בן-דוד:>
על מה?

<היו"ר אילן גילאון:>
היה אתמול איזה סרט, לא זוכר באיזה ערוץ בחדשות, "צינור לילה" או משהו כזה, שבבתי-מלון יש ממש המון-המון חיידקים שאנשים לא יודעים אפילו אם רואים את החדר נקי. בשלט יש המון חיידקים ובכיור יש המון חיידקים.

<פנינה בן-דוד:>
אבל זה בכל מקום ש - - -
<טיבי רבינוביץ:>
לא מספיק שהיא צריכה להנגיש עכשיו את כל בתי-המלון, אתה רוצה עכשיו שהיא, מסכנה - - -
<קריאות:>
- - -

<היו"ר אילן גילאון:>
הערתי את זה, אולי תורידו מחירים קצת, זה הכול.

<פנינה בן-דוד:>
אילן, אני יכולה להגיד שגם בכנסת, איפה שאני יושבת יש מלא חיידקים, כי כל פעם יש כאן  תחלופה נורא גדולה של אנשים. 

<היו"ר אילן גילאון:>
לא, אבל בכנסת זו תופעה רווחת. בכנסת זו לא חוכמה.
<טיבי רבינוביץ:>
רק מיקרובים.
<היו"ר אילן גילאון:>
בכנסת אלה בעיקר.
<טיבי רבינוביץ:>
חיידקים ומיקרובים, לא רק מיקרובים.

<וילמה מאור:>
בכל מעלית שאתה עולה אליה, אתה לוחץ על הכפתור עם זה, לא עם האצבע.
<פנינה בן-דוד:>
בכל מקום שיש בו תנועה של אנשים, אני מניחה שיש את זה.

<ישראל אבן-זהב:>
זה יתלכלך בסוף.
<היו"ר אילן גילאון:>
טוב, אז אני חוזר בי.

<פנינה בן-דוד:>
אנחנו לפחות כן מחויבים בכל מיני תקנות ונהלים של משרד הבריאות ולגיונלה וכאלה.
<היו"ר אילן גילאון:>
טוב, תגידי מה רצית.

<טיבי רבינוביץ:>
אוהבים אתכם.
<פנינה בן-דוד:>
לגבי הלילה, אז יש מקומות שאני לא יודעת אם אתם מכירים, אומנם זה מקומות קטנים, שאין בהם בכלל עובדים בלילה, בן-אדם בא נכנס עם כרטיס וזהו. אז השאלה אם בכלל – כאן זה מחייב אותי להחזיק עובד במיוחד באותם מקומות – אם יש עובדים, אז יכול להיות שבאמת אחד, זה שנמצא בקבלה שהוא היותר במגע, שהוא כן יעבור - - - 
<היו"ר אילן גילאון:>
אבל רק אם הוא משרת קהל, אם לא – מה?
<צביה אדמון:>
זה אפשרי. אני מקבלת את ההערה, אנחנו יכולים לתקן את זה בהתאם. במקום מתן השירות, היו בשעות השירות עובדים במקום, אחד מהם לפחות יהיה בשעות הלילה. 

<פנינה בן-דוד:>
אוקיי.

<היו"ר אילן גילאון:>
בסדר, זה בסדר.

<צביה אדמון:>
בשעות הלילה. זאת אומרת, זה סיפה, אייל.
<אייל לב ארי:>
אוקיי.

<היו"ר אילן גילאון:>
אייל, ממשיכים.

<בלהה ברג:>
בכל מקום שישנו עובד הוא חייב לקבל את ההכשרה הזאת. אבל כשאין עובד, אז הוא לא צריך לקבל את ההכשרה הזאת. לא צריך לקחת עובד במיוחד כדי - - - 
<מיכל שיק הר-טוב:>
יש מצב כזה בכלל?
<מירב גת:>
כן.

<פנינה בן-דוד:>
יש מקומות שבאים רק עם כרטיס. יש לך כרטיס ועם הכרטיס שלך את פותחת – את נכנסת אפילו ללובי. 
<צביה אדמון:>
בסיפה, אם לא יהיו במקום מתן השירות בעת מתן השירות עובדים, יהיה החייב פטור.

<פנינה בן-דוד:>
איך הניסוח?

<היו"ר אילן גילאון:>
אתם יכולים להקריא את זה?

<צביה אדמון:>
נכתוב, במידה וקיימים עובדים במקום, לפחות אחד מהם - - -

<קריאה:>
לא, לא, זה לא ניסוח טוב, משום שזה אומר שרק - - -
<צביה אדמון:>
אז תחשבו על ניסוח משפטי טוב אחר כך. העיקרון ברור. 
<אייל לב ארי:>
העיקרון הוא שאם לא היו עובדים בעת מתן השירות, אז נותן השירות לא יצטרך באותה שעה – שיהיה גם מטבע הדברים עובד שעבר את ההכשרה לפי הפרק הזה.

<פנינה בן-דוד:>
ועוד משהו, שאמרנו שבשעות הלילה יהיה אחד. אם יש עובדים, אז שיהיה לפחות אחד.

<ישראל אבן-זהב:>
לא, אבל לפחות עובד אחד.

<פנינה בן-דוד:>
שיהיה עובד אחד לפחות.

<היו"ר אילן גילאון:>
אני מודה שאני לא כל כך מבין מה אתם מדברים.

<צביה אדמון:>
זה נכלל בעצם ב-(א), ברישה.

<היו"ר אילן גילאון:>
אולי זה רק אני.

<משה סוברנו:>
לא, לא, אתה לא לבד. 
<היו"ר אילן גילאון:>
מה? אני לא לבד? במקום שאין עובדים, אז ברור שאין מי שייתן תשובות.
<טיבי רבינוביץ:>
אז היא אומרת, במקום לרשום את המלה עובדים ברבים, שיהיה עובד ביחיד.
<קריאות:>
- - -

<פנינה בן-דוד:>
לא, אבל זה לא מנסח את זה. יבטיח שבמקום מתן השירות יהיה בכל מתן - - -
<קריאות:>
- - -

<אילן שפירא:>
עובדים אשר הונחו, יהיה העובד אשר הונחה.

<צביה אדמון:>
לא, עובד אחד זה לא - - -

<אילן שפירא:>
למה?

<צביה אדמון:>
משום שזה בדיוק המצב שאנחנו רוצים למנוע. למה אנחנו דורשים הכשרה מכל העובדים? כדי שלא יפנו אדם שמגיע למקום מסוים לעובד ספציפי – הוא ייתן לך את השירות הנגיש.
<אילן שפירא:>
אם כך, אני רוצה להוסיף פה הערה.
<לירית שפיר שמש:>
אני רוצה רק להוסיף, יש מקומות, כמו למשל לא עלינו, בתי-חולים, ששם יש פונים ויש מקבלי שירות גם בלילה. גם לנקודה הזו צריך להתייחס. הרי לא יתכן שאנשים שעובדים - - -
<היו"ר אילן גילאון:>
לא, אל תביני לא נכון, לא על זה מדובר, אבל בבית-חולים בלילה יש תורן, יש אנשים שמשרתים. אנחנו לא מפסיקים את השירות בשעות הלילה.
<לירית שפיר שמש:>
אבל אנחנו מדברים על הכשרה לכל העובדים. גם בלילה יש נותני שירות שצריכים לטפל בקהל שמגיע, קהל לחירום אומנם, אבל - - - 

<היו"ר אילן גילאון:>
אל"ף, יש הכשרה - - -
<בלהה ברג:>
זה מה שקבענו, שכל העובדים שעובדים עם קהל יקבלו הכשרה וייתנו שירות נגיש. וההערה  שלה, זה כשאין עובד, אין בכלל עובד, אין צורך לשכור עובד במיוחד כדי שייתן שירות נגיש. אבל כשיש עובד או עובדים, אז כולם צריכים לתת שירות נגיש.
<לירית שפיר שמש:>
לכן לא הבנתי למה צריך בכלל להיכנס לסעיף הזה של יום ולילה. מודה שלא הבנתי.
<משה סוברנו:>
ממילא עוברים הכשרה, לא?
<בלהה ברג:>
לא, אנחנו לא מתייחסים ללילה או ליום. ההערה - - -

<לירית שפיר שמש:>
אני מתנצלת, אבל היה לי קשה לעקוב.
<בלהה ברג:>
הכנסנו את זה - - -
<היו"ר אילן גילאון:>
אבל זה הסעיף – בואי, קשה להבנה, אני מודה. זאת אומרת, אם אין עובדים, אז בוודאי שאין מי שיגיש שירות, אז למה לקבוע את זה? 

<משה סוברנו:>
אם כל העובדים הוכשרו, אז ממילא יש להם - - - 

<קריאות:>
- - -

<נאדר אלקאסם:>
אחיות ורופאים זה התפקיד שלהם. 

<בלהה ברג:>
אולי צביה תקריא את הניסוח שהיא כתבה, זה יבהיר.

<היו"ר אילן גילאון:>
אתם יכולים להקריא לנו מחדש את כל העניין, נתחיל מהתחלה, כי אני לא - - - פנינה, מה עשית. איזה בעיה עשית.
<צביה אדמון:>
אסביר, משום שנקודת ההתייחסות כאן היא שעות מתן השירות. במלונות נותנים שירות גם בלילה, אבל השירות הוא אוטומטי, לא על-ידי עובד.

<היו"ר אילן גילאון:>
אבל מה זה שייך? זה שירות אוטומטי, אז אין עובד, אז העובד לא צריך לתת הדרכה והכשרה. אז כותבים למכונת קולה שהיא נותנת את ההכשרה. 
<משה סוברנו:>
לשים אדם במקום כספומט, מה יהיה? אתה מעמיד בן-אדם ליד הכספומט?
<צביה אדמון:>
כי הרישה של הסעיף מדבר על כך ש"יבטיח שבמקום מתן השירות יהיו בכל שעות מתן השירות לציבור עובדים".  

<היו"ר אילן גילאון:>
זה מזכיר את העניין הזה שבשום מקום לא כתוב ששחקן כדורגל חייב להיות בן-אדם, באמת לא כתוב שהוא חייב.

<אילן שפירא:>
כתוב בתקנות ההתאחדות.
<בלהה ברג:>
תקראי את הסעיף. זה פשוט פותר את כל הוויכוח הזה. 

<היו"ר אילן גילאון:>
כתוב? - - - אתה זוכר, אחרי בן-רימוז'.
<בלהה ברג:>
אילן, צביה ניסחה את זה, ואני חושבת שכל הדיון הזה עכשיו יהיה מיותר, כשהיא תקריא את זה.

<היו"ר אילן גילאון:>
טוב, תקריאי.
<צביה אדמון:>
אני מקריאה מההתחלה – "החייב בביצוע התאמות נגישות לשירות, יבטיח שבמקום מתן השירות יהיו בכל שעות מתן השירות לציבור עובדים אשר הונחו כאמור בתקנת משנה (א), אולם אם בשעות מתן השירות אין עובד במקום, נותן השירות פטור מהחובה כאמור". 

<אילן שפירא:>
רק יש לי בעיה עם המלה "עובדים" ולא עובד. אם יש לי, ויש לי לא מעט סניפים שיש בהם שני עובדים, ברגע שכתוב "עובדים", תמיד אני חייב להחזיק שם אנשים שעברו את ההכשרה. אם יש שני עובדים בסניף, אני לא רואה למה לא יכול להיות מצב שרק אחד מהם עבר את ההכשרה ויודע לתפעל את המכשירים, ואחד לא. אני לא מדבר על מצב בו יש לי 30 עובדים, ויש רק אחד שהוכשר. אבל אם יש לי מקום עם שני עובדים, למה חייב להיות - - - 

<בלהה ברג:>
כי החובה היא להכשיר את כל העובדים.

<אילן שפירא:>
מייד, כשנגיע לסעיפים הפרטניים על עד איזו רמה צריך להכשיר את העובדים, זו שאלה באמת. אבל האם כל העובדים שנמצאים – יש לי מנהל ופקיד קבלת קהל - - - 
<צביה אדמון:>
כל העובדים שנותנים שירות במישרין לציבור. 

<אילן שפירא:>
אבל גם מנהל הסניף נותן שירות, למשל כשיש עומס בתור או כל מיני דברים אחרים. זאת אומרת, מבחינתכם אתם אומרים, יש לך 2,000 עובדים, תכשיר את כל ה-2,000 עובדים, ואת כל ממלאי-המקום שמדי פעם באים ועושים מילוי מקום וכך הלאה. 

<ישראל אבן-זהב:>
כן, אתה בא במגע עם קהל.
<אילן שפירא:>
בכל שאר הפרמטרים בתקנות עד עכשיו אמרנו אחד מחמישה, אחד מעשרה, בהמון-המון נושאים. למה פה צריך שיהיו מאה אחוז?
<צביה אדמון:>
אסביר לך. משום שזו בדיוק הנקודה שעליה קם השוויון. שוויון אומר לא לתת שירות נפרד לאנשים עם מוגבלות. ברגע שאתה אומר למקבל שירות, אתה תקבל את השירות הנגיש על-ידי מישהו אחר במקום אחר, ולא על-ידי - - - 
<אילן שפירא:>
חייבת אותי לעשות דלפק אחד משלושה נגיש, אז למה שני העובדים בשני הדלפקים האחרים צריכים להיות כאלה שיודעים להפעיל את הציוד של הדלפק הנגיש? 

<צביה אדמון:>
לא, הם לא חייבים. אבל אדם עם מוגבלות יכול לקבל שירות בכל דלפק שהוא ירצה. 
<אילן שפירא:>
אבל - - -

<צביה אדמון:>
סליחה, אילן, אסור להפנות אדם עם מוגבלות לדלפק מסוים. זה אסור לפי תקנה 3.
<אילן שפירא:>
מסכים אתך. אבל אם יש לי שני דלפקים של מטר ותשעה ס"מ, ודלפק אחד של 90 ס"מ, כי זה מה שקבענו בכללים. בדלפק של ה-90 ס"מ אני גם את מכשיר השמע וכל מיני דברים אחרים, יש לי מכשיר שמע אחד - - - 

<צביה אדמון:>
זה תור נפרד לאנשים עם מוגבלות, וזה אסור לפי התקנות ולסעיף - - -  

<אילן שפירא:>
אז בואו נפתח את הדיון מחדש בכל התקנות - - -
<משה סוברנו:>
זה מוגבלות מי שלא יודע את כל השפות?
<אילן שפירא:>
בואו נפתח - - -
<צביה אדמון:>
יהיה תור נפרד לאנשים עם מוגבלות שרק שם יהיה - - - 
<היו"ר אילן גילאון:>
לא, זה עיקרון מובן, אבל - - -
<אילן שפירא:>
צביה, לא חייבת אותנו, ובצדק – אין חובה לשים מכשירי שמע בכל הדלפקים ו"לולאות השראה" בכל הדלפקים, ואני יכול למנות לך עוד לא מעט דברים. יש דלפק אחד שיש בו "לולאת השראה". אם בדלפק הזה יש "לולאת השראה", שם צריך להיות עובד שיודע להפעיל את "לולאת ההשראה". יש שני דלפקים אחרים שאין בהם "לולאת השראה". 
<צביה אדמון:>
אבל יש להם את כל היתר - - - 

<אילן שפירא:>
אני לא צריך להכשיר את העובדים של הדלפקים האחרים לתפעל את זה גם. 

<בלהה ברג:>
אסביר אולי למה כן. אתה צודק לגמרי בתפיסה העקרונית שלך, אבל אתה יודע, ובטח כאדם שאחראי על הרבה עובדים, שלא תמיד כולם באים לעבודה. והרבה פעמים אתה צריך למצוא מצב של החלפה, אדם מדלפק אחד עובר לשבת בדלפק שני וכדומה. 
אנחנו לא רוצים שייווצר מצב שביום שאותו אדם שקיבל את ההכשרה על הדלפק הנגיש לא נמצא, אז אין מישהו שיכול לתת שירות נגיש ויש לך את כל - - - שבעולם, כי אתה עושה אחד לשלושה.  

<אילן שפירא:>
מסכים אתך. יש בינינו הסכמה מלאה. 
<בלהה ברג:>
לכן, כולם צריכים לקבל - - -

<אילן שפירא:>
לכן, אני חושב שחייב להיות עובד, במקום עובדים, שעבר את ההכשרה. אם יש בדיוק מצב כזה, הכשרתי את שני העובדים הקבועים של הסניף ואחד חולה. אז הבאתי איזשהו ממלא-מקום. אז עכשיו אין לי שני עובדים מוכשרים בסניף. אני חייב תמיד שיהיה עובד אחד - - - 

<בלהה ברג:>
אז יש לנו סעיף נפרד על ממלא-מקום.
<היו"ר אילן גילאון:>
יש סעיף לזה, שאדם צריך לעבוד לפחות שבעה חודשים במקום, לא ממלא-מקום.
<אילן שפירא:>
אני יודע. יש לי ממלא-מקום לחמישה סניפים שונים, והוא עובד שנים בחברה וכל פעם הוא הולך למקום אחר, זו הבעיה. 

<היו"ר אילן גילאון:>
אם יש שלושה דלפקים - - -

<צביה אדמון:>
יש כאן טעות. אני רוצה להבהיר את הדברים. נכון שאמרנו שבדלפק אחד מתוך שלושה תהיה הנמכה, אבל יש עוד התאמות. אדם עם מוגבלות קוגניטיבית שבא וצריך שיקריאו לו את המסמכים או איזה טופס באופן איטי, מישהו שצריך שיעזרו לו, אם יש לו מגבלה ביד, וצריך למלא טפסים, זה לא יהיה בתור נפרד לנכים. אנחנו אוסרים על זה.  

<אילן שפירא:>
לא ביקשתי שיהיה. 

<צביה אדמון:>
ולכן, ההכשרה צריכה להינתן לכל העובדים ולא רק לעובד אחד.

<ישראל אבן-זהב:>
כל תפעול אמצעי העזר, כל - - - 

<פנינה בן-דוד:>
אבל זו לא הכשרה, זה היידוע, כי למלא טופס - - -
<צביה אדמון:>
וגם דרך הפנייה לאנשים. וגם איך לתת להם שירות, כי אדם עם מוגבלות יכול לפנות לכל אחד מהעובדים ולבקש את ההתאמה. לא יגידו לו אתה תלך לשם ותבקש את ההתאמה ממישהו ספציפי. כל העובדים צריכים לדעת את הדברים האלה.
<היו"ר אילן גילאון:>
צביה, מה שאני לא מבין פה, הוא אומר דבר כזה, אם יש לי שני עובדים בסניף שלי, האם שניהם צריכים לעבור את ההכשרה הפרטנית? כולם צריכים לעבור את ההכשרה הכוללת, נכון? את המהותית. אבל את הפרטנית – כולם צריכים לעבור? 

<צביה אדמון:>
לא, כולם צריכים לדעת כיצד לתת שירות נגיש לסוגי המוגבלויות, נניח העיקריים שמגיעים לשם, כולל לאנשים עם מוגבלות שכלית ולאנשים עם מוגבלות נפשית. 

<פנינה בן-דוד:>
זה הפרטני.

<היו"ר אילן גילאון:>
בתנאי שהם מטפלים בזה באופן ישיר. לא איזה ממלא-מקום.

<ישראל אבן-זהב:>
לא לתפעול המחשב.
<צביה אדמון:>
בתנאי שהם מבקשים את ההתאמה. והם יכולים לפנות ולבקש את ההתאמה הזאת מכל אחד מהעובדים, לא מהדלפק המונמך הזה לאנשים עם מוגבלות פיזית. 

<אילן שפירא:>
אבל אם רק שם יש לי את אמצעי השמע, אז רק שם - - -

<צביה אדמון:>
אז מה?

<אילן שפירא:>
אבל את רוצה – תראי בסעיף קטן (3), שאת מפנה אליו, אני צריך "לרבות תפעול אמצעי העזר ותחזוקתם". אז אני צריך שכל העובדים ידעו הכול.
<צביה אדמון:>
לא, אם זה רלוונטי.
<היו"ר אילן גילאון:>
אגיד לך איפה הסתירה שנוצרת פה. הסתירה שנוצרת פה, שבאופן טכני אנחנו כן קובעים תור לנכים.

<אילן שפירא:>
נכון.
<ישראל אבן-זהב:>
נכון, הדלפק הנמוך מכוון לנכים.
<צביה אדמון:>
אני לא - - -

<ישראל אבן-זהב:>
מה לא? כן.

<צביה אדמון:>
אבל זה אסור לפי התקנות עצמן.

<היו"ר אילן גילאון:>
קבענו.

<בלהה ברג:>
קבענו לאנשים עם מוגבלות בכיסא גלגלים דלפק מונמך וקבענו שמכשירי עזר לשמיעה - - -

<היו"ר אילן גילאון:>
צריכים להיות בכל התאים?

<בלהה ברג:>
לא. נכון, אבל יש עוד הרבה התאמות, שאנחנו מבקשים ומצפים, שהם לא צריכים להיות בתור הזה, שלא צריך להיות מכשיר מיוחד בשבילם, ולכן הם לא יהיו בתור הזה. הם יכולים להיות באחד משלושת התורים האחרים.
<היו"ר אילן גילאון:>
אדם שיש לו בעיות שמע, הוא יכול לגשת רק לתור הזה, זה - - - 
<צביה אדמון:>
לא, הוא יכול לגשת לאן שהוא רוצה.
<היו"ר אילן גילאון:>
יש בו "לולאת השראה", הוא יכול לגשת גם לתור ללא "לולאת השראה"?

<צביה אדמון:>
ודאי, ואסור - - -

<אילן שפירא:>
ולא לשמוע. ואז הוא יגיד לפקיד, אבל אני לא שומע אותך, והוא יגיד תלך לדלפק שם, שם יש מכשיר. הוא יגיד, למה אתה שולח אותי.
<משה סוברנו:>
לדלפק השני.

<נאדר אלקאסם:>
שהעובד יביא את ה - - -

<קריאות:>
- - -
<ישראל אבן-זהב:>
נכון.
<צביה אדמון:>
אילן, תקרא את תקנה 3. תקנה 3 אומרת שאסור לחייב אדם עם מוגבלות לקבל התאמה אם הוא לא רוצה.
<היו"ר אילן גילאון:>
אה, בסדר. אין לי בעיה. 

<אילן שפירא:>
אם הוא לא רוצה, אין פה ויכוח. 
<צביה אדמון:>
ואסור לחייב אותו - - -

<היו"ר אילן גילאון:>
זה מה שהוא אומר, הוא אומר שהוא כן רוצה, אבל את מחייבת אותו עכשיו לקבל רק בתור שהוא אולי לא התור שלו.
<צביה אדמון:>
לא, אז אי-אפשר לחייב אותו. אם הוא אומר שהוא לא שומע, הוא בכל זאת מתעקש ללכת לדלפק שאין בו "לולאת השראה", הוא יצטרך להתמודד עם זה. 
<ישראל אבן-זהב:>
הוא צריך להתמודד, הוא לא שומע.
<צביה אדמון:>
אילן, לגבי הדבר השני שאמרת, לגבי הכשרה והתפעול - - 

<לירית שפיר שמש:>
יש הרבה אנשים שמתביישים שהם מוגבלים. 
<היו"ר אילן גילאון:>
לא, לכן אין תור נפרד.
<צביה אדמון:>
- - זה רלוונטי רק למי שבאמת מפעיל את המכשיר הזה. אם אתה יודע שיש לך רק אדם אחד שמפעיל מעלון, נניח יש מעלון בבניין שהתקינו במקום מעלית, יש לך עובד ספציפי שמפעיל את המעלון, רק הוא צריך לדעת את זה. לא צריך להכשיר את כל העובדים.
<אילן שפירא:>
אבל את אומרת שאני חייב להכשיר את כולם בכל מה שכתוב בסעיף קטן (1). סעיף קטן (א)(3) אומר "לרבות תפעול אמצעי העזר ותחזוקתם, מתן שירותי" - - - 
<צביה אדמון:>
לא, זה הסעיף הכללי.

<היו"ר אילן גילאון:>
אילן, כל מי שעובד מול ציבור.
<אילן שפירא:>
לא רק זה, "ותחזוקת ההתאמות אשר בוצעו למקום הציבורי". זאת אומרת, שהם גם צריכים לדעת איך לבנות את הרמפה ואיך לתחזק ולא יודע מה.
<היו"ר אילן גילאון:>
לא. 

<צביה אדמון:>
זה הנושאים הכלליים, כאשר הסיפה בא - - -
<היו"ר אילן גילאון:>
היה רכז נגישות, לא מישהו - - -
<אילן שפירא:>
לא.

<היו"ר אילן גילאון:>
רכז נגישות צריך לדעת גם בנושא של שירות, גם בנושא של מבנה.

<אילן שפירא:>
כשנגיע לרכז נגישות, אבל - - -

<היו"ר אילן גילאון:>
לגבי מה שאת הערת, גברתי, אני רואה שאת חדשה פה. מה שמך?
<לירית שפיר שמש:>
לירית שפיר שמש.

<היו"ר אילן גילאון:>
יש לך שם מאוד יפה. אנחנו לגמרי מביאים את העניין - - -

<לירית שפיר שמש:>
תודה רבה. אני רוצה להוסיף רק לקהל הנוכחים, שאני פשוט באה גם כסטודנטית בקורס של מורשי נגישות השירות מטעם התמ"ת. אני גם אדם עם מוגבלות, אני לקוית ראיה, לקוית שמיעה, כך שאני בשני הצדדים של המטבע.
<היו"ר אילן גילאון:>
אז אני רק רוצה לתרום לך שתפיסת העולם פה, האג'נדה של השולחן היא, שאנחנו מתאימים נגישות. האנשים רשאים לבחור לעצמם, מבלי להגדיר לאף אחד מהם או מה הם צריכים איפה ללכת. בסדר?
<לירית שפיר שמש:>
פשוט התייחסתי לנקודה שבאמת יכול להיות אדם עם מוגבלות, שלא רוצה להגיד שיש לו מוגבלות. הוא נכנס לתור רגיל או למקום רגיל. אני מכירה את זה מחברי - - -
<היו"ר אילן גילאון:>
בסדר גמור. בגלל זה אנחנו צריכים לעסוק בנגישות כעניין אוניברסלי. אגב, אני רואה יותר מדי אנשים הולכים ברגל, חוסמים על עגלות של נכים ורמפות וזה מוכיח שזה נכון, ראיתם את זה?
<רינה קלין:>
מה?

<קריאה:>
לא.

<היו"ר אילן גילאון:>
שיש רמפה בשיפוע של 12 מעלות, כפי שקבענו כאן. הרבה מאוד אנשים שלא רוצים ללכת במדרגות, הם פשוט הולכים על זה.

<קריאה:>
נכון, זה יותר נוח.

<רינה קלין:>
נכון, כן. 

<היו"ר אילן גילאון:>
מה שקורה, שאז נוצר מצב של פקקים ושל צפיפות מול אלה שצריכים לנסוע בעגלות. אבל זה אומר, שהנגישות היא אוניברסלית, בבקשה. 

<רינה קלין:>
נכון.

<היו"ר אילן גילאון:>
אני הכי נהנה מזה שמודיעים במעלית באיזה קומה אנחנו נמצאים, כי יש לי בעיות של זיכרון – אומר לי, עכשיו קומה שלישית, אתה יורד, זו התווייה אחרת. 

<בלהה ברג:>
אילן, אני רוצה רק להשלים את התשובה לאילן. בסעיף קטן (3) שימו לב שיש כאן הבחנה בלשון רבים ויחיד. סעיף 89(א) מדבר על  ההדרכה של העובדים, שתפקידם לספק את השירות ישירות לציבור ואת הממונים הישירים עליהם וכתוב במה, (1) "סוגי המוגבלויות", זאת אומרת, זה כולם צריכים לקבל. 

<אילן שפירא:>
כן.

<בלהה ברג:>
(2) "כללי התנהגות נאותים כלפי אנשים" ו-(3) "הפעולות שעל העובד לנקוט", תיקנו את לשון הרבים ודווקא פה כתבנו לשון יחיד. פעולות שעל העובד לנקוט בהן כדי לבצע את התאמות הנגישות, "לרבות תפעול אמצעי העזר ותחזוקתם". זאת אומרת, מי שצריך שבעצם צריך לקבל את ההדרכה במקרה של העובד, שצריך להפעיל את המכשיר, זה העובד עצמו והממונה עליו.

<היו"ר אילן גילאון:>
זה צריך להניח את דעתך, אדוני. ואתם, עורכי-דין, אני מבקש מכם, אתם מסבכים לנו את המוח יותר מדי, אני מבקש. זה צריך להניח את דעתך, הסעיף האחרון. בסדר? זהו.
<אילן שפירא:>
זה לא, אבל - - - 

<היו"ר אילן גילאון:>
והשאר יינתן לידי הסבירות ואלוהים. קדימה, חבר'ה, אנחנו מתעכבים יותר מדי. אני רואה שכבר המשטרה מתחילה להילחץ, ואז אני מודאג. אני מבין מה אתם אומרים.
<אילן שפירא:>
הם באים פעם בחמישה דיונים, אז - - -
<היו"ר אילן גילאון:>
כשאין להם עבודה. הוא אומר לך, אנחנו כבר רגילים - - -

<טיבי רבינוביץ:>
אבל אתה חייב להודות בכך שאילן חזר מחופשתו בחוץ-לארץ, חד כתער.

<היו"ר אילן גילאון:>
הוא לא בא מחוץ-לארץ, הוא בא מסלובניה.

<אילן שפירא:>
סלובקיה.

<היו"ר אילן גילאון:>
סלובקיה, עוד יותר חמור.

<אילן שפירא:>
סלובניה

<אייל לב ארי:>
ואפילו לא יודעים איפה זה על המפה.

<היו"ר אילן גילאון:>
אנחנו ממשיכים במהירות הבזק. פה אתה יכול במהירות, המשטרה לא עוצרת אותך, באמת, הם אפילו יברכו אותך על זה. זה המקום היחיד. 
<קריאה:>
יש הבטחה מראש.

<אורי כהן:>
אל תבנה על זה.
<אייל לב ארי:>
	"דרכי יידוע הכשרת העובדים 
	90. 
	(1) העסיק חייב בביצוע התאמות נגישות יותר מ-25 עובדים או נושאי משרה שתפקידם לספק את השירות ישירות לציבור, ידריך את העובדים ואת הממונים הישירים עליהם ואת נושאי המשרה ויכשירם כאמור בתקנה 89 בדרכים אלה:" 


<אילן שפירא:>
צריך להיות "באחת מדרכים אלה". לא צריך להדריך אותם בכל הדרכים האלה.        
<צביה אדמון:>
לפי העניין.
<היו"ר אילן גילאון:>
בסדר.

<צביה אדמון:>
זה לא באחת.
<היו"ר אילן גילאון:>
אילן, תבוא אלי אחרי הישיבה.
<צביה אדמון:>
זה לא "באחת מדרכים אלה", זה "בדרכים אלה".

<אילן שפירא:>
מה בה"א, ה"א התווסף?
<צביה אדמון:>
זה "בדרכים אלה", זה לא "באחת מדרכים אלה".
<אילן שפירא:>
צריך להיות "באחת".

<צביה אדמון:>
לא.

<אילן שפירא:>
צריך להיות גם וגם וגם?

<היו"ר אילן גילאון:>
זה לא משנה.

<נאדר אלקאסם:>
 תשים את הדי.וי.די. ב - - - 

<היו"ר אילן גילאון:>
חבר'ה, זה לא משנה.

<אורי כהן:>
זה מאוד משנה.
<קריאות:>
- - -

<צביה אדמון:>
לא, לא, זה לא אותו דבר.

<אורי כהן:>
זה מאוד משנה, את כל הדרגים האלה - - - 

<אילן שפירא:>
זה מאוד משנה, כי אם אני צריך גם לעשות סדנה וגם לעשות הדרכה פרונטלית וגם הדרכה באמצעים דיגיטליים - - -

<בלהה ברג:>
סדנה זה פרונטלי - - -

<היו"ר אילן גילאון:>
שנייה, בכל הדרכים האלה?

<בלהה ברג:>
כן.

<היו"ר אילן גילאון:>
אז תרשמו "בכל הדרכים האלה". 
<בלהה ברג:>
אוקיי.

<היו"ר אילן גילאון:>
אתה רוצה באחת והם אומרים שהם מתכוונים לכולם, אז לכולם.
<טיבי רבינוביץ:>
לא, אני רוצה באחת מהן. אם אתה רוצה באחת מהן?

<היו"ר אילן גילאון:>
מה זה באחת מהן? השאלה אם זה אפשרי באחת מהן.
<טיבי רבינוביץ:>
מה זה משנה? אם זה בלתי אפשרי, אז מה הבעיה? 
<אליעזר כהנא:>
לפחות באחת מהן.
<מיכל שיק הר-טוב:>
לפחות באחת מהן.

<אורי כהן:>
אם אני מכשיר מישהו בסדנה, אני צריך גם להכשיר אותו באמצעים דיגיטליים? זה עלויות תקציביות מיותרות.

<נאדר אלקאסם:>
זה באמת לא - - -
<קריאות:>
- - - 

<אילן שפירא:>
גם וגם? למה גם וגם? אם הדרכתי אותו בסדנה - - -
<צביה אדמון:>
תיכף נדון בזה.

<היו"ר אילן גילאון:>
סדנה לוקח הכול, נכון? זה מלכה, כן? זה ראס. סדנה זה הכי חזק.
<אילן שפירא:>
לא, כי יש לך את זה גם פרטני. 

<היו"ר אילן גילאון:>
תסלחו לי שאני מביא את זה - - - , אבל אין ברירה.

<אילן שפירא:>
יש סדנה ויש פרטני.

<צביה אדמון:>
נעמה, תסבירי.
<אילן שפירא:>
מה ההבדל?

<היו"ר אילן גילאון:>
יש סדנה ויש פרטני. לא, יש דיגיטלי ויש סדנה. 

<אילן שפירא:>
לא, יש סדנה ויש - - -

<היו"ר אילן גילאון:>
בסדנה יש לך אפשרויות להמחיש דברים, להדגים דברים שאתה לא יכול לקבל, אלא אם כן יש לך דמיון מאוד מופשט - - -

<צביה אדמון:>
יש פרטני, יש סדנה – אילן, נעמה תסביר.

<היו"ר אילן גילאון:>
נעמה מסבירה.

<אילן שפירא:>
שלום נעמה.
<נעמה מזור:>
לכל אופן ואופן של הדרכה יש פונקציה אחרת – לסדנה יש את הפונקציה החווייתית, איזושהי חוויה שאדם עובר בשביל לשנות את העמדות. אחר כך הפונקציות הנוספות מדברות על הידע, על המיומנות שצריך לרכוש על מנת לתת את השירות באופן נגיש. אלו שני דברים שונים. יושבים אחד, זה נדבך ראשון, נתבך שני כמו עוגת שכבות. 
<אליעזר כהנא:>
יש פה בעיה.

<קריאה:>
בסדנה הוא גם מקבל את הידע.

<היו"ר אילן גילאון:>
סיימת, נעמה? 
<נעמה מזור:>
כן.

<היו"ר אילן גילאון:>
בבקשה.

<אליעזר כהנא:>
המשמעות של סדנה, כמו שהיא כתובה פה, פשוט מבחינת עלויות – לארגון שיש בו 25,000, 28,000 אנשים שנותנים שירות לציבור, בסוף כל אחד מהם יכול למצוא את עצמו ביום נתון מול אדם שהוא נותן לו שירות – זה עלויות עצומות. על חשבון מה זה? מאיפה התקציב הזה? זה מיליונים של שקלים. הסדנה זה לא משהו חווייתי, זה אנשים מקצועיים שמעבירים את זה, צריך את המקום. זה סיפור מורכב.
<אורי כהן:>
צריך מכשור. 

<היו"ר אילן גילאון:>
מה אתה רוצה? לא לקיים?

<אליעזר כהנא:>
אנחנו מכשירים אנשים בשגרה. אנשים עוברים אצלנו הכשרות בשגרה, גם פרטנית וגם בכל מיני הדרכות וגם בתחנות וכו', בדברים הרבה-הרבה יותר מורכבים מזה, ולא עוברים סדנאות חווייתיות על כל אחד מהדברים – לפעמים בדברים שנוגעים באמת להפעלת סמכויות וכיוצא בזה. לא בכל דבר עוברים סדנאות חווייתיות וכיוצא בזה. זה פשוט נגזרות של עלויות. מקבלים כזה דבר - - -  
<היו"ר אילן גילאון:>
קורס עזרה ראשונה אתם עושים אצלכם?

<אליעזר כהנא:>
כן.

<היו"ר אילן גילאון:>
נו?

<אורי כהן:>
זה חלק מקורס מסוים.

<היו"ר אילן גילאון:>
זה אותו דבר.
<אורי כהן:>
אבל זו קבוצה שעוסקת בזה. גם פה, מי שיהיו הרכזים שיעסקו בזה הם צריכים לעבור את זה, אבל לא כל אחד ש - - -
<היו"ר אילן גילאון:>
לא, זה מה שהיא אומרת, שבאופן כללי אנחנו מעוניינים שכולם יקבלו הרצאה כללית על העקרונות הכלליים של מה זה נגישות. 
<אורי כהן:>
זה מקובל, אין בעיה.
<אליעזר כהנא:>
זה באמת מקובל, אין עם זה בעיה.
<היו"ר אילן גילאון:>
אבל זה גם מה שאמרו פה – באופן פרטני, מי שבעיסוק היומיומי שלו מול הדבר הזה. לא צריך שאדם שמטפל במוסך במשטרה יקבל את ההכשרה הזו. 

<אליעזר כהנא:>
אבל רוב רובם של השוטרים, אנחנו מדברים על 20,000 אנשים, שנפגשים - - 
<אורי כהן:>
כל סייר במשטרת ישראל, כל חוקר במשטרת ישראל, כל בלש במשטרת ישראל.  

<אליעזר כהנא:>
- - עם הבן-אדם ברחוב - - - 
<היו"ר אילן גילאון:>
אבויה, זה טוב, לא צריך רק ללמוד לטלטל, גם לדעת להנגיש.   

<אורי כהן:>
לא צריך בשביל זה סדנה.
<בלהה ברג:>
אבל בדיוק - - -

<אליעזר כהנא:>
לא צריך בשביל זה סדנה כמו שהיא כתובה פה. אפשר לנסות להגיע לזה, לעשות את זה - - -

<היו"ר אילן גילאון:>
לא, אבל ההבדל – תשמע מה נעמה אומרת, כי גם אני שאלתי את השאלה שלכם, מה ההבדל? יש דברים מסוימים, ואולי דווקא בתחום כזה שהציבור עדיין לא פתוח אליהם, שכדאי ללמוד אותם, לדעת אותם, איך בן-אדם יושב בתוך כיסא גלגלים, איך הוא נוהג, מה הן המגבלות האמיתיות שלו. 

<טיבי רבינוביץ:>
אילן, באמת, אם אתה פותח את זה כל פעם מחדש, חינוך זה תפקיד המדינה, זה לא תפקיד של ארגונים כאלה ואחרים. אם המדינה רוצה - - -
<היו"ר אילן גילאון:>
יקירי, אני באמת לא חשבתי שחינוך זה התפקיד של "בנק הפועלים", אם אתה שואל אותי. אבל של השולחן הזה כן.

<טיבי רבינוביץ:>
אבל זה מה שאתה - - - 

<צביה אדמון:>
לא. 
<טיבי רבינוביץ:>
אם המדינה רוצה להנחיל נורמות, אז היא צריכה - - -

<היו"ר אילן גילאון:>
זו המדינה – זה משטרה, זו מדינה. 

<טיבי רבינוביץ:>
כן, אבל אתה חייב - - -

<היו"ר אילן גילאון:>
כל משרד במדינת ישראל – הוא משרד חינוך.
<קריאות:>
- - -

<צביה אדמון:>
טיבי, אענה לך.

<היו"ר אילן גילאון:>
כנראה שהבנקים גם צריכים - - -

<טיבי רבינוביץ:>
אבל התקנות חלות - - -
<קריאה:>
זה חל על כולם.
<קריאות:>
- - -

<צביה אדמון:>
אין כאן פונקציה של חינוך, זה לחלוטין - - -
<היו"ר אילן גילאון:>
ודאי, איך אתה רוצה לעשות את הדברים? הרי חוק זה דבר קודם כל מחנך. הוא מנחיל. אני חושב שאמרתי מאות פעמים במקום הזה, לו יכולת לחוקק את החוק שאנשים יהיו בני-אדם, לא הייתי צריך לשבת עם אף אחד פה. הכול היה בסדר. לא היינו מבזבזים את זמננו. אז זה חלק מהחינוך. 50% ממה שאנחנו עושים כאן זה חינוך והנחלה של ערך. כל השאר זה ברירת מחדל.
<מרים בר-ניר:>
מותר לי להגיד משהו?
<היו"ר אילן גילאון:>
מותר לך, מרים, רק שנייה, אבל יש תור.
<צביה אדמון:>
מבחינה תפקודית, המטרה של הסדנה, שלמשל מי שנותן שירות, כולל בבנק, ידע שאדם שבא מולו הוא אדם עם מוגבלות, ידע לזהות אותו. כי יש הרבה מוגבלויות שלא נראות לעין - - - 

<אילן שפירא:>
שגם את לא תזהי אם הם יבואו מולך.
<היו"ר אילן גילאון:>
יש גם.

<בלהה ברג:>
אם היא לא תזהה, היא לא תזהה, אבל מנסים לתת את הכלים שכן.
<צביה אדמון:>
זה דבר שלדעתי הוא חיוני. זאת אומרת, המובן החווייתי והחינוכי הוא ערך מוסף כאן. 
<היו"ר אילן גילאון:>
צביה, עד איזה רמה אנשים צריכים את הסדנה ובאיזה רמה הם יכולים להסתפק בלימוד מתוך הלומדה, מתוך החומר?

<צביה אדמון:>
את רוצה להסביר, נעמה?
<נעמה מזור:>
אנחנו לא אומרים ספציפית באיזה דרכים הסדנה הזאת צריכה להיות מועברת. היום סדנאות הן אכן כפי שאמרתם, זה משהו מתמשך. לא תהיה לנו בעיה בעתיד שזה ייעשה בעזרת סימולטורים. העניין הוא שאדם צריך לעבור איזושהי חוויה רגשית. זה יכול להיות בחצי שעה, זה יכול להיות בשעה, זה יכול להיות חלק מסדנאות שאתם כבר מעבירים. אני מתארת לעצמי שאתם לא הייתם רוצים שהחוקרים שלכם לא יעשו סדנאות כשהם באים לקראת חקירה. אותו דבר כאן. 
כשאני באה וצריכה לתת שירות לאדם, למשל עם מוגבלות ראיה קשה, אם לא אדע שאסור לי לקפוץ עליו ולגעת בו, אם לא אעבור את זה בעצמי, אם לא אעבור איזושהי חוויה של ניסיון לקבל שירות כשאני לא רואה, ואז מישהו יגע בי, ואם לא אבין את החוויה שזה מקפיץ אותי, לא אדע לתת את השירות. 
יש כאן משהו, ואנחנו רואים את זה שוב ושוב, בחברות השונות שכבר היום נותנות שירותים נגישים, למשל נהגי אוטובוסים. נהגי אוטובוסים שלא עוברים את הסדנאות, לא עושים, פשוט זה לא קורה.
<טיבי רבינוביץ:>
אבל נעמה, את חושבת ש - - -
<היו"ר אילן גילאון:>
בואו נהיה קצת יותר פרקטיים, מה כרוך בסדנאות האלה? כמה פעמים צריך את זה?
<בלהה ברג:>
אני רוצה להזכיר - - -

<צביה אדמון:>
פעם אחת. זו חוויה של פעם אחת.

<מיכל שיק הר-טוב:>
חד-פעמית.
<היו"ר אילן גילאון:>
חד-פעמית?

<צביה אדמון:>
חד-פעמית.

<היו"ר אילן גילאון:>
סדנה חד-פעמית כפי שאנחנו עשינו את הסדנאות האלה שלכם פה, של "נגישות ישראל".

<פנינה בן-דוד:>
חד-פעמית לכל עובד. תחלופה נורא גבוהה.
<אורי כהן:>
השימוש במושג סדנה, זה שימוש בעייתי כאן. אם היו באים ואומרים, אוקיי, בוא נראה להם סרטון ונשוחח על זה, אז זה גם איזשהו סוג של סדנה. כלומר, סדנה פה זה משהו אמורפי, כמו שאת אומרת. אבל זה לא אמורפי כשאנחנו עושים סדנה, כי כשאנחנו עושים סדנה זה קבוצתי, אנחנו עוסקים במשהו, אם אנחנו רוצים, אנחנו צריכים להביא - -
<צביה אדמון:>
אנחנו הגדרנו.

<אורי כהן:>
- - איזה מישהו נכה שידבר אתם. כלומר, זה כבר מתחיל להיות עסק אחר. זה תלוי מה אנחנו רוצים, איך אנחנו רוצים לשחק עם זה. 
השאלה, אם אנחנו רוצים לעשות "v" או שבאמת נקבע כאן איזשהו מינימום הכרחי שמי שיעשה יותר זה עדיף. אבל יש לי כאן תחושה שכשאני מדבר על 27,000 שוטרים ואני צריך להעביר להם סדנה כזאת, אז אני רוצה להתמקד באלה שנותנים שירות, כמו במרכזי שירות לאזרח, במשל"טים, במוקדי 100, אלה הם האנשים שהייתי רוצה לתת להם את הסדנאות. 
לשאר השוטרים הייתי רוצה לתת את מה שדיברנו בהתחלה, את מערך השיעור של שעה או שעתיים, שהוא יינתן לכל השוטרים מהיום הראשון שהם מתגייסים או במערכי שיעור שבועיים וכדומה. כלומר, צריך לעשות איזשהו מינון שנוכל לעמוד בזה.  

<היו"ר אילן גילאון:>
אבל נראה לי שהשד לא כל כך נורא כפי שאתם חושבים, שבסך הכול מדובר על אירוע חד-פעמי של להמחיש לאנשים – שכל עובד אצלך ידע מה זה עיוור ומה זה נכה. ואם הוא תופס נהג עיוור, אז איך הוא ידע?
<פנינה בן-דוד:>
לא, אבל אילן, יש - - -
<אורי כהן:>
יש ניידות של שוטרים ותפקידים בתוך הארגון, יש גיוסים, יש פרישה. אנחנו מערכת מאוד-מאוד-מאוד דינמית בנושא כוח אדם. כלומר, איפה שלא יהיה אנחנו נעשה את זה, גם בנושא השירות בכלל. הכול ייכנס – גם היום במשל"טים אנחנו נותנים להם יומיים בכל חציון, אז אכניס את זה ביומיים בכל חציון.  

<צביה אדמון:>
מעולה.

<אורי כהן:>
אבל המושג סדנה, כשאת אומרת סדנה, יש לה משמעות אחרת.

<צביה אדמון:>
לכן, ניסינו להגדיר את זה, כאשר לא אמרנו כמה אנשים צריכים להיות. כתבנו שזו "שיטת לימוד והעברת מידע הנעשית בהדרכה פרונטלית תוך התנסות מעשית ותרגול של מידע ותרגול".

<אורי כהן:>
הנה, המושג תרגול הוא בעייתי.

<צביה אדמון:>
למה?

<אורי כהן:>
כי הוא בעייתי. כי לא תמיד אוכל לתרגל אותם. מה, איזה סוג של תרגול? אפילו אנחנו אומרים כאן איזו אמירה "תרגול".
<היו"ר אילן גילאון:>
הנה, היא תסביר לך בדיוק איזה. דבר שאתה לא יכול לאותו מקרה - - - 
<אורי כהן:>
לדוגמה, יש כמובן הבדל בין תרגול כשאתה נמצא במוקד 100 ויש הבדל בין מש"ל ויש הבדל בין נקודה כלשהי ויש מש"ק, יש לנו 1,000 תפקידים, ויש אפילו הבדל בין איש תנועה שנקלע לאיזה תאונה והוא צריך לטפל במישהו אחר. איזה תרגול בדיוק? יותר חשוב לי שהוא יכיר כל אחד בתחומו איך הוא צריך להתנהג ולא להגיד שאני עושה לו סדנה ולא אעמוד בזה, פשוט לא אוכל לעמוד בזה.
<נעמה מזור:>
התרגול הוא בדיוק בתחומו. התרגול הוא סימולציה של השירות שהוא נותן לאדם עם מוגבלות, ואם אפשר ואם יש זמן, אז גם להיפך. אבל זו סימולציה מאוד פרקטית.
<אליעזר כהנא:>
מה שאנחנו מנסים להסביר שכשאנחנו מדברים על תפקיד - - - , למשל משטרה, אני בטוח שלא רק המשטרה המציאה את המצב הזה של דינמיות בתפקידים – כל שוטר יכול למצוא את עצמו כל הזמן באלף ואחד תפקידים. המטלה הזאת זאת מטלה שאני, אל"ף, לא יודע איך עומדים בה, ואם צריך לעמוד בה בצורה כמו שזה, מה שנקרא "שלא יבואו אלינו בטענות", אז יש לזה נגזרות מאוד כבדות. וגם אנחנו חושבים שזה לא הכרחי, כי בדרך כלל רוב השוטרים ביומיום לא נתקלים בזה. זה לא משהו שהוא שגרה בעבודה שלהם. 

<לירית שפיר שמש:>
אז אני רוצה לחדד פה משהו - - -
<היו"ר אילן גילאון:>
רגע.

<אליעזר כהנא:>
אבל כשהם נתקלים באיזושהי מצב – הם צריכים לדעת איך לעשות את זה בצורה הנכונה, הם צריכים להבין את הרגישות. המושג הזה, כמו שכתבתם, של התנסות וחוויה – הוא מורכב מבחינתנו. 
<היו"ר אילן גילאון:>
אני יודע שזה נראה קצת  "חננה" הדבר הזה, אבל מה לעשות, אני חושב ששוטר צריך לדעת איך אדם עיוור מרגיש, ואי-אפשר לתאר את זה.
<צביה אדמון:>
אנחנו לא מתייחסים כאן לחוויה. התנסות ותרגול זה משהו מאוד מעשי. 
<היו"ר אילן גילאון:>
אבל אתם מגדירים את זה בצורה אולי מפחידה מדי, אז תסבירי במה זה כרוך, שזה כרוך בחוויה חד-פעמית ולא בדבר שהוא - - - 
<אורי כהן:>
יש הבדל בין חוויה לבין תרגול.
<היו"ר אילן גילאון:>
ושדבר כזה אפשר להעביר אותו ישר בבית-הספר לשוטרים, שזה יכול להתחיל ישר משם. יש כל כך הרבה פרקים שנותנים לבן-אדם בבית-ספר לשוטרים, אז מה הבעיה לתת גם שיעור כזה? 

<אורי כהן:>
ברור שאנחנו נותנים את זה גם בנושאים אחרים, שזה יינתן בבית-ספר לשוטרים – הבסיס בנושא הזה. אחרי זה, כשיגיעו לתחום המקצועי, נעמיק בעניין הזה. אבל גם השימוש, עוד הפעם, בסדנה חווייתית, אתה יודע מה, מערך שיעור חווייתי יותר מתאים מאשר סדנה עם תרגול וזה. אפשר לרשום מערך שיעור חווייתי.
<היו"ר אילן גילאון:>
תקראי לזה באיזה שם שלא יפחיד אותם, בסדר?
<אורי כהן:>
מערך שיעור חווייתי.

<היו"ר אילן גילאון:>
שיעור חווייתי, סבבה. שיעור חווייתי אנתרופוסופי, שמשלב אותנו עם הטבע והמשטרה. בסדר, סבבה.
<אורי כהן:>
זה גם מושג מתודולוגי בהדרכה שניתן לכתוב אותו.

<בלהה ברג:>
מקובל עלי, נעמה. 
<היו"ר אילן גילאון:>
מקובל, קיבלת. רגע, עכשיו מרים.
<בלהה ברג:>
נמשיך הלאה, אולי נזכיר שהיו לנו כבר שמונה שעות של ישיבות של שולחן עגול על זה, ואם הגענו להסכמות אולי כדאי שנתקדם, כדי שנוכל לגמור את הפרק הזה היום. 

<היו"ר אילן גילאון:>
בלהה, אני הראשון שאומר לך את זה, אבל - - - 

<לירית שפיר שמש:>
אני רוצה לחדד נקודה.

<היו"ר אילן גילאון:>
לא, את לא יכולה לחדד שום דבר. היחידה שעכשיו מדברת זו מרים, כי היא ביקשה המון זמן וגם לא התבטאה, ואז אני עובר הלאה.
<לירית שפיר שמש:>
אוקיי.

<מרים בר-ניר:>
אני מתייחסת לאמירות שלך, שאי-אפשר להפוך את האנשים – אין לנו אפשרות לחוקק חוק שאדם יהיה בן-אדם. ואני רוצה לתת דוגמה שדווקא החקיקה, ואתן את זה באמת מהתחבורה, כשנהג נוסע באוטו נגיש, כשהתחנה נגישה וכשהוא עבר איזושהי הכשרה – אני לא יודעת כמה נוסעים בתחבורה ציבורית – אני רואה הבדל עצום בהתנהגות של הנהגים כשהם מקבלים את האנשים שעולים, כי כשמכריזים על התחנה וכשהאוטו שלו גם "אומר", אז היחס אחר לגמרי. היו כרטיסים, הכרטיס נפל, הוא אמר לי תסלחי לי. עוד לא ראיתי דבר כזה, שנהג, בלי חקיקה הופך ומשנה את ההתנהגות שלו כתוצאה מהחקיקה. 
<היו"ר אילן גילאון:>
ברור. הוא גם נהג יותר טוב. הנה, משטרה, אתם רואים, הנהג נהיה גם נהג יותר טוב.
<אילן שפירא:>
יכול להיות שהוא היה עובד זר.
<קריאות:>
- - -

<מרים בר-ניר:>
ולכן, אני חושבת שזה כל כך חשוב. עוד משפט אחד.
<היו"ר אילן גילאון:>
מרים, זה ברור.

<מרים בר-ניר:>
המשטרה מגיעה לכל האוכלוסייה, והיא המקום הראשון שאנשים שממש במצוקה פונים אליו, וכל השוטרים חייבים לעבור הכשרה. 

<היו"ר אילן גילאון:>
אבל את זה כבר סיכמנו, מרים - - -

<לירית שפיר שמש:>
יש בישראל מיליון וחצי אנשים עם מוגבלויות. זה 20% מהאוכלוסייה, הסיכוי שתיתקלו בזה גבוה.
<היו"ר אילן גילאון:>
לירית, תודה, יפה. עכשיו, אני ממשיך, לא הערה והוא לא עוצר יותר. אתה גם לא התבטאת.
<אמיל מלול:>
במשרד התמ"ת כבר העברנו התנגדות בכתב על הסעיף הזה. אנחנו מסכימים על המטרות, שצריכה להיות הדרכה.
<היו"ר אילן גילאון:>
כן, על המטרות כולם מסכימים – ציונות, סוציאליזם, אחוות עמים.
<אמיל מלול:>
אגב, יותר מתאים לדבר על הדרכה ולא על הכשרה, הדרכת עובדים. הנושא של סדנה – יש לנו הרבה דוגמאות הפוכות, מתקיימות הרבה מאוד סדנאות שיש להן את אותן מטרות ואין שום תועלת באותן סדנאות, אז רק לרשום "סדנה", כדי לצאת ידי חובה, לא יודע, צריך - - - 

<היו"ר אילן גילאון:>
הנה, זה שונה.
<אורי כהן:>
זה שונה.
<היו"ר אילן גילאון:>
זה שונה כרגע. לא הקשבת, זה שונה מסדנה - -  

<פנינה בן-דוד:>
ל"מערך שיעור חוויתי".
<אורי כהן:>
מערך שיעור חווייתי.
<היו"ר אילן גילאון:>
- - למערך שיעור חווייתי.

<אמיל מלול:>
אז הדרכה חווייתית, כי זה לא רק שיעור אחד.

<היו"ר אילן גילאון:>
כן, שונה, אז הנה. תודה רבה. אנחנו ממשיכים הלאה, חבר'ה, הזמן הולך ואוזל והמלאכה מרובה. אז אנא, מי שאין לו משהו שהוא מוכרח להגיד, שלא יגיד אותו. 

<רינה קלין:>
איזה סעיף? 

<מיכל שיק הר-טוב:>
אני יכולה לתת דוגמה?

<היו"ר אילן גילאון:>
את יכולה לתת דוגמה, נכון, קיפחתי אותך. דוגמה מהחיים.
<מיכל שיק הר-טוב:>
לא רוצה לקלקל פה, אבל אנחנו בעמותה מכשירים נהגי אוטובוס למשל, ובאמת הדרך - - - 

<היו"ר אילן גילאון:>
העמותה היא עמותת "נגישות ישראל".

<מיכל שיק הר-טוב:>
בין היתר מה שאנחנו עושים – באמת יש הרצאות, מספרים בהתחלה על החוק, על סוגי המוגבלויות, ואחרי זה אותו נהג אוטובוס צריך לשים כיסוי עיניים, ונהג אחר צריך לשבת על כיסא גלגלים. 

<היו"ר אילן גילאון:>
ולנהוג?
<מיכל שיק הר-טוב:>
לנסות לעלות לאוטובוס. ממש מביאים אוטובוס והוא מנסה לעלות, ודרך החוויה הוא אחרי זה באמת לומד, ואני מניחה שלזה מרים התכוונה, שרואים ממש אחרי זה את ההבדלים.

<מרים בר-ניר:>
נכון.

<מיכל שיק הר-טוב:>
כי עד שאתה לא מרגיש בעצמך, אתה לא באמת יודע. וגם אז אתה לא ממש יודע.
<היו"ר אילן גילאון:>
במלים אחרות, עד שאתה לא חוקר עם עיניים קשורות אתה לא יכול ל - - - 

<מיכל שיק הר-טוב:>
יחד עם זאת, אני חייבת להגיד, שהסדנאות האלה עולות כסף. גם אנחנו - - -
<אורי כהן:>
כסף רב.

<היו"ר אילן גילאון:>
בלי קידום מכירות עכשיו, מיכל, זה לא הזמן.
<מיכל שיק הר-טוב:>
לא, שזה עלויות.
<היו"ר אילן גילאון:>
אפרופו, "נגישות ישראל" הם גם נותנים את ההכשרות, כדאי לכם לפנות אליהם.

<מיכל שיק הר-טוב:>
לא, אני אומרת שזה עלויות. דווקא ההיפך - - -

<היו"ר אילן גילאון:>
למשטרה תעשי מחיר, אני אומר לך. 

<בלהה ברג:>
בואו נמשיך.

<היו"ר אילן גילאון:>
אני רוצה.

<נירית אהרון:>
אני חושבת שגם השינוי שעשיתם כרגע לא מספק. 
<היו"ר אילן גילאון:>
לא מספק?

<נירית אהרון:>
קצת בעייתי מבחינתנו, כי מה שזה אומר, אם אני צריכה להעביר חוויה לאנשים, זה אומר שצריך לפצל אותם לקבוצות קטנות. זה מצריך עלויות - - - 

<היו"ר אילן גילאון:>
אז בואי נדבר על חינוך פרטני בכלל, על מדריך ומורה.

<וילמה מאור:>
אולי תצטרפי לשולחן, יש שם מקום, שישמעו אותך. לא שומעים אותך, גברתי.

<לירית שמש:>
נכון, אני לא שומעת.

<נירית אהרון:>
אם נשאיר את זה פרונטלי - - -
<היו"ר אילן גילאון:>
לא אכנס לפרונטלית. חווייתית כוללת פרונטלית. ופרונטלית זו אחת הדרכים וזהו, ואני יותר לא רוצה לדבר על הרזולוציה. חבר'ה, אתם יודעים מה עקב אכילס שלנו? שאנחנו מגיעים לפירוט שהוא פשוט בלתי מתקבל על הדעת, וזה יוצר מצב שאנחנו גם לא מתקדמים וגם לא מעשיים, אז יאללה.   

<אייל לב ארי:>
	
	
	"
	(1) שיעור חווייתי, שהועבר לכל עובד שתפקידו לספק את השירות ישירות לציבור, תוך שלוש שנים מיום כניסת תקנות אלו לתוקף; אולם, החייב יהיה פטור מהכשרה באמצעות שיעור חווייתי של עובדים זמניים אשר תקופת עבודתם הכוללת אינה עולה על 7 חודשים, בתקנה זו "שיעור חווייתי" – שיטת לימוד והעברת מידע הנעשית בהדרכה פרונטלית, תוך התנסות מעשית ותרגול של מידע ומיומנות באופן אישי על-ידי המשתתפים (כגון: התנסות בהתניידות באמצעות כיסא גלגלים);"


<ישראל אבן זהב:>
לא שינית את ההגדרה, לא עשית שום דבר. 
<אורי כהן:>
לא, ההתנסות המעשית והתרגול הם בעייתיים.
<צביה אדמון:>
תימחק ותעשה את ההגדרה של סדנה בסוף.
<אליעזר כהנא:>
התנסות מעשית כאן – אנחנו אומרים אמירה מאוד פשוטה, התנסות מעשית מה שכתוב פה זה צריך להיות ברמה יותר גבוהה. זאת אומרת שלאנשים, אל"ף, שבאמת ביומיום שלהם הם נפגשים ונותנים את השירות.    
<היו"ר אילן גילאון:>
אז מה את רוצה? איך את רוצה?

<צביה אדמון:>
בסדר, נמחק את הסיפה של ההגדרה.

<היו"ר אילן גילאון:>
אוקיי, יפה.

<אמיל מלול:>
ואז מה נשאר?
<מיכל שיק הר-טוב:>
מה נשאר?

<היו"ר אילן גילאון:>
תקרא את זה בלי המחיקה.

<אייל לב ארי:>
"שיעור חווייתי – שיטת לימוד והעברת מידע הנעשית בהדרכה פרונטלית, תוך התנסות מעשית".
<צביה אדמון:>
לא, בלי התנסות מעשית.
<נועה ביתן:>
אני חייבת להגיד שאי-אפשר לוותר על ההתנסות המעשית, כי לגבי אנשים עם מוגבלות קוגניטיבית – גם "אקי"ם" מתנסה בהכשרות, נהגי אוטובוס, מדריכים במוזיאונים, ופשוט אי-אפשר לוותר על זה. זה יכול פשוט לפגוע ב - - - 
<היו"ר אילן גילאון:>
תגדירי לי את זה, תתארי לי את מה שאת אומרת. למה את קוראת התנסות מעשית, לאורך כמה זמן, כמה פעמים בערך זה קורה? 

<אליעזר כהנא:>
באיזה סוגי מוגבלויות למשל? הוא צריך לעבור את כל סוגי המוגבלויות? לפי מה?
<נועה ביתן:>
כן, למשל מוגבלות קוגניטיבית, זה משהו שבאמת לא רואים, ואם לא יבינו יותר בדרך החוויה מה זה מוגבלות קוגניטיבית, אז - - -  
<אליעזר כהנא:>
אז הוא צריך גם לעבור את החלק עם הכיסוי על העיניים וגם כמובן חירשות וגם כמובן קוגניטיבי וגם זה, אז איזה מין סדנה זאת?
<מיכל שיק הר-טוב:>
נכון.
<קריאות:>
- - -

<בלהה ברג:>
פעם אחת עוברים את זה. אבל עושים סדנה אחת - - - 
<אליעזר כהנא:>
את מדברת על 26,000 איש?

<בלהה ברג:>
זו הסיבה שהכנסנו שלוש שנים. תשמעו, בהתחלה רצינו חצי שנה, ודיברנו, ובאנו במגע עם ארגונים, הם אמרו אנחנו ארגונים גדולים, לא יכולים לעמוד בזה, זו הסיבה ששלוש שנים.
<היו"ר אילן גילאון:>
בלהה, אחד, לא קיבלת רשות דיבור עוד פעם, שניים, התפרצת לדברי חברתך, שלוש, תירגעי.
<בלהה ברג:>
אוקיי.

<צביה אדמון:>
האם אנחנו יכולים להתפשר על: "והתנסות חווייתית אשר תועבר לכל עובד שתפקידו לספק את השירות ישירות לציבור תוך שלוש שנים מיום כניסת תקנות אלו לתוקף, אולם יהיה פטור מהכשרת עובדים זמניים", בלי הסיפה.
<היו"ר אילן גילאון:>
יפה מאוד. זה הסעיף שיהיה, לטובת ולמגינת כולם. 
<ישראל אבן-זהב:>
לא מבין למה יש פה פטור לעובדים זמניים.
<אילן שפירא:>
מקובל.

<ישראל אבן זהב:>
אם עובדים זמניים נותנים את אותו שירות, למה הם מקבלים פטור?

<היו"ר אילן גילאון:>
לא, בכל זאת – לא עובדי קבלן אלא צריך להיות איזשהו מסר מסוים, לא שיבוא למקום מחר עודבד שעתי והוא יצטרך לדרוש את כל ההכשרה הזאת.  
<ישראל אבן זהב:>
לא, נניח שבבית-מלון יש עובד זמני בקיץ - - - 

<היו"ר אילן גילאון:>
אז אני לא חייב להכשיר אותו. 
<ישראל אבן זהב:>
אוקיי, אז אל תיקח אותו, אבל חייב להיות בדלפק עובד מיומן ש - - -
<היו"ר אילן גילאון:>
בדלפק יהיה תמיד עובד, אבל אנחנו מדברים על כלל העובדים.

<ישראל אבן-זהב:>
לא יודע, זה לא ברור פה.
<מיכל שיק הר-טוב:>
אפשר להקריא את הנוסח?

<היו"ר אילן גילאון:>
בבקשה, אנחנו מקריאים פעם אחרונה את הנוסח ועוברים הלאה.  

<ישראל אבן-זהב:>
אם מלצרים לא, אבל אם הוא עובד בקבלה כן - - -
<היו"ר אילן גילאון:>
אם זה מלצר יומי, אז לא.
<ישראל אבן-זהב:>
לא זה בסדר, אין לי בעיה, אבל אם זה נותן שירות כעובד קבלה או יומנאי במשטרה, אין שום סיבה שלא - - -

<היו"ר אילן גילאון:>
יומנאי במשטרה לא יכול להיות עובד יומי.

<אורי כהן:>
אין מושג כזה "יומנאי", אבל אין מושג - - -

<היו"ר אילן גילאון:>
יומנאי זה לא היום, ישראל. יומנאי זה מהיומן לא מהיום.
<אורי כהן:>
 אבל אנחנו לא שמים אנשים זמניים במקומות האלה. הם מוכשרים לפני תפקיד ולא אחרי תפקיד.

<היו"ר אילן גילאון:>
אני בא מאשדוד, היה אותו יומנאי מאז שהייתי בן שבע ועד שהייתי בן 47.

<אייל לב ארי:>
זה יהיה בהתנסות חווייתית.

	
	
	"
	(1) התנסות חווייתית אשר תועבר לכל עובד שתפקידו לספק את השירות ישירות לציבור, תוך שלוש שנים מיום כניסת תקנות אלו לתוקף; אולם, החייב יהיה פטור מהכשרה באמצעות התנסות חווייתית של עובדים זמניים אשר תקופת עבודתם הכוללת אינה עולה על 7 חודשים."


<צביה אדמון:>
נקודה. 
<היו"ר אילן גילאון:>
ו-?

<צביה אדמון:>
זהו.
<נועה ביתן:>
והגדרה?
<צביה אדמון:>
פשוט הורדנו את ההגדרה.

<מיכל שיק הר-טוב:>
אין הגדרה של סדנה?
<אילן שפירא:>
אין.

<פרלה אהרון:>
בכל מקרה זו התנסות.
<אייל לב ארי:>
	
	
	"
	(2) בדפוס או באמצעים דיגיטליים (כגון: סרטוני הדרכה או לומדות) לפחות אחת לשנה;

	
	
	
	(3) בהדרכה פרטנית לעובד האחראי על הפעלת אמצעי העזר או שירות העזר אותם יש לספק לפי תקנות אלו."


<מיכל שיק הר-טוב:>
רגע, כמה זמן? 

<איל לב ארי:>
הדרכה פרטנית?
<מיכל שיק הר-טוב:>
הדרכה פרטנית – לא סגרתם פה זמן. כל כמה זמן?

<צביה אדמון:>
הדרכה פרטנית צריך פעם אחת – לתת לאדם לדעת איך לתפעל את המכשיר. לא צריך יותר מדי.
<אילן שפירא:>
בדפוס וכו', זה אחת לשנה. 

<אורי כהן:>
אולי צריך ליד כל סעיף כזה "זה בהתאם לתפקידו".
<צביה אדמון:>
תוך זמן סביר.
<מיכל שיק הר-טוב:>
תוך זמן סביר.

<אורי כהן:>
סליחה, גם בסעיף הקודם וגם בסעיף הזה, זה צריך להיות "בהתאם לתפקידו". כלומר, נהג אוטובוס לא יקבל מה שאיש משל"ט - - -

<צביה אדמון:>
זה ברור.
<אורי כהן:>
ברור, זה לא כתוב אם זה ברור. לי זה גם ברור, אבל זה רחב. 

<צביה אדמון:>
לא, זה גם ברור.
<אורי כהן:>
כלומר, אם הוא נהג אוטובוס, זה נכון שהוא יעשה סדנה איך הוא מעלה איש נכה לאוטובוס, וזה בסדר גמור, אבל אם הוא יושב במשל"ט אצלי ועונה לטלפונים, ומישהו בטלפון עונה לו בגמגום או בצורה אחרת, אז הוא צריך לדעת איך להתייחס אליו. אבל לא אלמד אותו איך להעלות בן-אדם נכה לאוטובוס. 

<צביה אדמון:>
בוודאי, יש לנו סעיף אחר בהמשך שמדבר על התאמת חומרי ההדרכה לשירות ולאנשים שנותנים אותו. 

<אורי כהן:>
זה חשוב. אפשר להוסיף רק "בהתאם לתפקידו", זה הכול. כלומר, זה פותר את הבעיה. 

<צביה אדמון:>
אין צורך בכך. זה פשוט משתמע בהתאם לסימן כולו.
<אורי כהן:>
שלא נהיה רחבים, ושנהיה יותר מקצועיים בסופו של דבר. 
<צביה אדמון:>
לא, אין צורך בזה.

<מיכל שיק הר-טוב:>
אפשר ברישה של הסעיף כאן.
<בלהה ברג:>
אבל כתוב במפורש, בסעיף (3) כתוב: "בהדרכה פרטנית לעובד האחראי על הפעלת אמצעי העזר או שירות העזר אותם יש לספק לפי תקנות אלו" – מפורשות.
<אילן שפירא:>
אבל בסעיפים קטנים (2) ו-(3) אין לוחות זמנים.
<אורי כהן:>
זה גם וגם וגם.

<בלהה ברג:>
נכון.

<אילן שפירא:>
בסעיף קטן (1) יש לוח זמנים שאומר "תוך שלוש שנים". 
<מיכל שיק הר-טוב:>
לא, בסעיף (2) יש "אחת לשנה".
<אילן שפירא:>
בסעיף קטן (1) "תוך שלוש שנים". אי-אפשר לעשות - - -
<היו"ר אילן גילאון:>
רגע, אילן, שאלת, היא עונה. 
<צביה אדמון:>
לא כתבתי את זה, משום שהנחת היסוד שלנו בנציבות היתה, שמכיוון שההדרכה היא תנאי מקדמי לקיום תקנות הנגישות, זאת אומרת, שכל ההשקעה באמצעי עזר ושירותי העזר לא תבוא לידי ביטוי אם לא תהיה הדרכה לעובדים. לכן, הדבר הזה צריך להיעשות – חשבנו שתוך זמן סביר, אבל אפשר לקבוע ממש מועדים כאן, ואז זה יוצר - - -

<אילן שפירא:>
חייבים לקבוע, כי לנו יש במקרה 2,000 עובדים שנותנים שירות או יותר מזה, למשטרה יש 28,000. 

<צביה אדמון:>
תוך חצי שנה.

<אילן שפירא:>
אם התקנות ייכנסו לתוקף ב-1 בינואר 2013, אז באותו יום כל ה-28,000 שוטרים צריכים להיות מוכשרים? 
<צביה אדמון:>
לא, לא.

<ישראל אבן-זהב:>
"תוך שלוש שנים".

<אילן שפירא:>
בסעיף קטן (1) כתוב "שלוש שנים", בסעיפים (2) ו-(3) קטנים אין לוחות זמנים, שזה אומר ביום ש - - -
<מיכל שיק הר-טוב:>
בסעיף (2) כתוב "אחת לשנה".
<אילן שפירא:>
"אחת לשנה", מתי הפעם הראשונה? ביום שהתקנות נכנסות לתוקף.

<צביה אדמון:>
אם כך, אני מציעה - - -

<אייל לב ארי:>
אם כך, ב-31 בדצמבר באותה שנה.
<היו"ר אילן גילאון:>
בואו, צביה.
<צביה אדמון:>
אם כך, אני מציעה לגבי סעיף (3) – שלושה חודשים, סעיף (2) – שישה חודשים.
<אילן שפירא:>
לא, סעיף (3) בהדרכה פרטנית, היא אותה הדרכה שאת נותנת בסעיף קטן (1). את לא יכולה – תוכנית ההדרכה שישבתי עליה עם מנהל ההדרכה אצלנו, כשהוא יעשה את הסדנה, את מה שעכשיו קראנו לו "התנסות חווייתית" בקבוצות יחסית קטנות, גם כל אחד מהעובדים יעבור שם את ההכשרה על איך להפעיל את המכשירים.
<צביה אדמון:>
לא, זה לא הגיוני, אילן, משום שאתה מתקין עכשיו "לולאת השראה" ונותן שלוש שנים להכשרת עובדים. העובדים לא ידעו במשך שלוש שנים איך להפעיל את זה? זה לא סביר.
<היו"ר אילן גילאון:>
להפעיל את ה"לולאה"?

<אילן שפירא:>
את תסדרי לי אישור ממשרד התקשורת לסגור סניפי דואר כדי שאוכל ל - - -
<היו"ר אילן גילאון:>
די, בחייך - - -
<צביה אדמון:>
- - -

<אילן שפירא:>
אני צריך לעשות - - -

<היו"ר אילן גילאון:>
תסלח לי - - -
<אילן שפירא:>
אילן, הכשרה פרטנית - - -
<היו"ר אילן גילאון:>
החבר'ה שלך יוצאים להכשרה, נוסעים ליום כייף, לא-יודע-מה? 
<אילן שפירא:>
תמיד כך שנשארים עובדים במקום.
<היו"ר אילן גילאון:>
אז אני אומר לך שללמוד נגישות זה כייף, ותשלב את זה בתוך העניין הזה. אל תעשו מזה יום לימודים ארוך, כי זה יום לימודים קצר.
<אילן שפירא:>
אילן, הם יוצאים אחת לשלוש שנים, הם לא יוצאים כל שלושה חודשים.
<היו"ר אילן גילאון:>
כל שלוש שנים הם יוצאים להכשרה?

<אילן שפירא:>
לכל מיני סדנאות ודברים מהסוג הזה, כן.
<בלהה ברג:>
אוקי, אז אם כך, יש לי איזושהי הצעה כאן. 

<היו"ר אילן גילאון:>
קדימה.
<בלהה ברג:>
לגבי אמצעי עזר – המועד יהיה מועד החובה בתקנות האלה להתקנת אמצעי עזר. כלומר, אם אתה צריך תוך חצי שנה בסניף דואר מסוים להתקין אמצעי עזר, ואתה רוכש את אמצעי העזר הזה, אתה מקבל ממי שאתה רוכש ממנו את ההדרכה, והעובד שיצטרך להפעיל את זה כבר יצטרך לעבור את ההדרכה, כדי שיוכל להפעיל. כלומר, המועד פה יהיה מועד חופף. 
<היו"ר אילן גילאון:>
זה מספק אתכם? 

<אילן שפירא:>
נגיע לדיון על המועדים של ההתקנה.
<בלהה ברג:>
אוקיי. אין בעיה, אבל זה יהיה מועד חופף. לגבי (2) – דפוס וסרטונים, אני מציעה חצי שנה.
<צביה אדמון:>
רגע, אבל גם שירותי עזר אנחנו צריכים את זה. לא יתכן שבמשך שלוש שנים לא ידע עובד כיצד לתת שירות עזר לאדם עם מוגבלות.
<טיבי רבינוביץ:>
אבל אם הוא לא מחויב לתת את השירות?
<היו"ר אילן גילאון:>
אבל הנה, הפשרה שכאן היא מציעה היא פשרה נראית - - - 

<צביה אדמון:>
אבל זה לא רק אמצעי עזר, זה שירותי עזר. אם מישהו צריך לעזור בסופרמרקט למישהו להוריד מהמדף, אתה תחכה שלוש שנים כדי להכשיר אותו לזה? לא. זה דבר שצריך מהיום להיום להכשיר. אחרת כל התקנות האלה לא שוות.
<שאול שרצר:>
צריך הכשרה בשביל זה? 

<יעל ניסן:>
חווייתית.
<שאול שרצר:>
איזה הכשרה צריך בשביל להוריד משהו מהמדף? אני לא מבין.

<צביה אדמון:>
לא צריך. צריך להגיד לו איך - - -

<שאול שרצר:>
מה, הוא צריך סדנה בשביל זה?

<צביה אדמון:>
לכן, אמרנו הדרכה פרטנית. 
<היו"ר אילן גילאון:>
בסופר שאני קונה, אז כן.
<צביה אדמון:>
הממונה עליו, המנהל שלו בא ואומר לו, בא אליך אדם עם מוגבלות ומבקש שתעזור לו, אז אתה צריך לעשות אל"ף, בי"ת, גימ"ל, ואתה לא חייב לעשות דל"ת, ה"א, ו"ו. זה מה שצריך להגיד לו פעם אחת. זה כל מה שצריך לעשות. לא צריך בשביל זה לומדות, לא צריך בשביל זה סדנאות. פשוט להגיד לו פנים אל פנים מה הוא צריך לעשות מבחינת שירותי עזר. כאשר אדם בא - - -  

<שאול שרצר:>
תעשו על זה סעיף נפרד.

<היו"ר אילן גילאון:>
צביה, יכול להיות שההגדרות שלכם פשוט הופכות את העניין לפרובלמטי והוא לא. 
<צביה אדמון:>
לא נראה לי.

<היו"ר אילן גילאון:>
אני יודע. פה אנשים מפוחדים מהשמות של הדברים יותר מאשר התהליכים שלהם.
<אורי כהן:>
נכון.
<קריאה:>
נכון.
<צביה אדמון:>
ההגדרה כאן היא פשוטה מאוד. הדרכה פרטנית לעובד כיצד להפעיל אמצעי עזר וכיצד לתת שירות עזר לאדם עם מוגבלות. 

<אורי כהן:>
כן, אבל ההצעה של זה, כשיגיע המכשיר הם חייבים לדעת את זה. 
<היו"ר אילן גילאון:>
מתי כל העובדים, מתי כל השוטרים צריכים לדעת, אל"ף – שקיימים נכים, בי"ת – איזה סוגים, גימ"ל – איך מטפלים בזה? 

<צביה אדמון:>
מוקדם ככל האפשר. תראה, רוב השוטרים לא יצטרכו להפעיל אמצעי עזר כלשהם. הם כן יצטרכו לתת שירותי עזר. למשל, לדבר בשפה פשוטה לאנשים עם מוגבלות. הם צריכים לדעת את זה לדעתי, מוקדם ככל האפשר. 

<אורי כהן:>
גם היום מועבר לשוטרים מה שנקרא "הכר את האחר", ואנחנו מעבירים את זה גם בבתי-הספר הארציים, גם באימוני יחידות. כלומר, בנושאי חינוך יש את זה כבר היום. זה לא איזשהו משהו שאנחנו ממציאים. 
<היו"ר אילן גילאון:>
"בילד-אין" אתה מכניס את זה בתוך הסדרה הזאת.
<אורי כהן:>
בטח.

<טיבי רבינוביץ:>
הם יכולים לעשות את זה מהיום הראשון. 

<צביה אדמון:>
לשוטרים זה פחות רלוונטי, כי הם לא מפעילים שום אמצעי עזר.
<אורי כהן:>
זה לא איזה משהו שעכשיו פתאום גילינו. 

<היו"ר אילן גילאון:>
אני חושב שפה יש ציבור עובדים גדול שרובו משרת ציבור באופן פרונטלי.

<אורי כהן:>
כמו שאמרת, מפחיד מה שכתוב פה יותר מאשר להעביר את החומר. 
<קריאה:>
בדיוק ככה, בדיוק.

<מיכל שיק הר-טוב:>
יש עוד בעיה עם הסעיף של השלוש שנים, כי אם נגיד עובד ב"בנק לאומי" עבר את ההכשרה ב"בנק לאומי". מחר הוא עובד ב"בנק הפועלים". הוא צריך לעבור עוד פעם את ההדרכה? 

<צביה אדמון:>
איזה ? את הסדנה?
<מיכל שיק הר-טוב:>
כן.

<היו"ר אילן גילאון:>
במקרה הזה ממש - - -

<שאול שרצר:>
אין סדנה, יש שיעור חווייתי.
<צביה אדמון:>
הוא יכול להגיע להסכמות עם המנהל שהוא לא צריך לעבור את זה שוב. אנחנו לא מחייבים שכל עובד יעבור שוב.

<מיכל שיק הר-טוב:>
רשום אחת לשלוש שנים מיום כניסתן לתוקף. גם פה יש שלוש שנים. שכרתי עובד חדש, הוא צריך באותו יום לעבור את הסדנה?
<ישראל אבן-זהב:>
יש תיעוד.

<צביה אדמון:>
לא, תוך שלוש שנים. עם עובד חדש יש לנו סעיף אחר. אבל אני רוצה לסיים קודם את הסעיף, עוד לפני שאנחנו מגיעים לעובדים חדשים.
<היו"ר אילן גילאון:>
שיהיה ברור העניין של המועדים, צביה, כי הוא לא ברור. 
<אילן שפירא:>
- - -

<ישראל אבן-זהב:>
לא, השאלה שלה אם עובד עובר למקום אחר.
<היו"ר אילן גילאון:>
אילן, היא עורכת-דין, יש לה משרד ושעות קבלה.

<קריאה:>
היא גם עובדת מדינה, אילן.

<היו"ר אילן גילאון:>
שתיהן עורכות-דין.
<צביה אדמון:>
כשמדובר בהפעלת אמצעי עזר, הוא יהיה במועד התקנתו, תהיה הדרכה פרטנית לעובד שמפעיל את התקנת המכשיר. לגבי שירותי עזר, אני חושבת שזה שישה חודשים, ואותו דבר לגבי דפוס או אמצעים דיגיטליים. 

<היו"ר אילן גילאון:>
בסדר.
<שאול שרצר:>
רגע, יש לי הערות. בכל זאת צריך איזה כמה חודשים.
<היו"ר אילן גילאון:>
נו, היא אמרה.

<צביה אדמון:>
חצי שנה.

<היו"ר אילן גילאון:>
חצי שנה, שישה חודשים.

<קריאה:>
חצי שנה זה מעט מדי.

<שאול שרצר:>
ממועד התקנת המכשיר?

<צביה אדמון:>
ממועד כניסת התקנות לתוקף. שירותי עזר לא קשורים לאמצעי עזר.  
<שאול שרצר:>
לא, אני מדבר כרגע על הניסוח שלכאורה הוסכם עליו. אם יש "לולאת השראה", ביום של התקנת "לולאת ההשראה".

<צביה אדמון:>
כן.

<שאול שרצר:>
כן, אבל זה בעייתי, כי יש כמה עובדים, יותר מאחד, שצריכים לדעת איך לטפל במכשיר הזה.
<צביה אדמון:>
כן.

<שאול שרצר:>
לא כולם יוכשרו ביום התקנת הלולאה. 

<צביה אדמון:>
בסמוך למועד ההתקנה, אוקיי?
<שאול שרצר:>
בסדר.

<היו"ר אילן גילאון:>
בסמוך.

<נועה ביתן:>
בעצם מי שעושה את הסדנה פעם אחת, אחר כך הוא כבר לא צריך לעשות יותר את הסדנה הזאת לעולם?
<צביה אדמון:>
לא, תראי, אנחנו לא קובעים את זה במפורש, אבל הוא יכול להגיע להסכמות, נניח אם הוא עובר מקום עבודה אחר, להגיד עברתי כבר את הסדנה הזאת, תיפטרו אותי, אבל זה כבר בינו לבין המעסיק שלו. 

<נועה ביתן:>
לא, אבל נגיד שאני מדברת על המעסיק, לא על העובד, נגיד שלמעסיק יש עיוורים שעובדים 20 שנה, אז בעצם העובד צריך לעבור את הסדנה רק פעם אחת? 

<צביה אדמון:>
כן.
<נועה ביתן:>
לא כדאי שהוא יצא - - -
<אילן שפירא:>
ועדכון אחת לכמה זמן. 
<נועה ביתן:>
אז איפה העדכון?

<קריאה:>
למה, יש ריענון ל - - - שלך?
<היו"ר אילן גילאון:>
ודאי.

<קריאות:>
- - -

<היו"ר אילן גילאון:>
לא, תקשיבו, זה דבר דינמי ומתפתח כל הזמן. לא בעניין של המוגבלויות, אלא בעניין של הטכנולוגיות.
<נועה ביתן:>
אז איך באמת מדריכים את העובדים?

<אילן שפירא:>
באמצעים טכנולוגיים, כל שנה חייבים. בדפוס או טכנולוגי, פעם בשנה חייבים.
<קריאות:>
- - -
<היו"ר אילן גילאון:>
אל תחזרי, צביה, כבר אמרת את זה, בסדר – בסמוך להתקנות.
<נירית אהרון:>
יכול להיות שצריך לקבוע מועד גם לעניין תקנה 88 שקובעת גם היא חובת יידוע צוות העובדים.  
<צביה אדמון:>
אמרנו לגבי זה משהו.

<היו"ר אילן גילאון:>
לגבי 88 מה אמרנו?
<בלהה ברג:>
היא צודקת.

<ישראל אבן-זהב:>
אין מועדים פה.
<נירית אהרון:>
לא נקבעו מועדים, ואנחנו גם הצענו במהלך השולחן העגול, שהנציבות תוציא מטעמה איזשהו מסמך בסיס שעליו אנחנו נתבסס, ואני מניחה שזה ייקח זמן, לכן צריך לקבוע מועד.

<היו"ר אילן גילאון:>
טוב.
<נעמה מזור:>
כן.

<צביה אדמון:>
אפשר תוך שנה.
<היו"ר אילן גילאון:>
שנה, ואתם תוציאו מסמך.

<צביה אדמון:>
כתוב כאן – לגבי המסמכים יש הפניה במקום אחר.
<אייל לב ארי:>
כן, זה פרק ד, זה ה-31 יוצא בעיקר.
<צביה אדמון:>
זה מחייב אותנו להכין - - -

<אייל לב ארי:>
אז למען הסדר, 88 – היידוע תוך שנה מתחילת התקנות. 
<צביה אדמון:>
לכל המאוחר. 

<אייל לב ארי:>
ב-90(א)(2), בנושא של ההדרכה בדפוס או באמצעים, חצי שנה מתחילת התקנות. פסקה (3), לגבי אמצעי העזר - - -  

<מיכל שיק הר-טוב:>
זה גם שנה, לא? חצי שנה - - -
<צביה אדמון:>
(2) – שנה נעשה, לא חצי.

<אייל לב ארי:>
(2) – שנה?
<צביה אדמון:>
כן.

<אייל לב ארי:>
(2) – שנה, לא חצי שנה, אלא שנה מתחילת התקנות. 
<מיכל שיק הר-טוב:>
אבל בכל שנה יצטרכו לעשות?
<צביה אדמון:>
לפחות אחת לשנה, כן, זה ריענון.
<מיכל שיק הר-טוב:>
כן.
<אייל לב ארי:>
הנושא של הדפוס, כמו שאמרנו, זה שנה מתחילת התקנות. 
<צביה אדמון:>
ולפחות אחת לשנה ריענון.

<אייל לב ארי:>
והריענון לפחות אחת לשנה, כן, זה ברור.

<שאול שרצר:>
אולי צריך לכתוב "במידת הצורך". יכול להיות שהאמצעים הטכניים לא ישתנו. 
<צביה אדמון:>
אמצעים טכניים משתנים כל הזמן.

<שאול שרצר:>
כל הזמן? לא שמעתי ש"לולאת ההשראה" השתנתה במשך העשור האחרון. 

<היו"ר אילן גילאון:>
<מטבע הדברים הם לא השתנו, אז גם לא יהיו שום - - - >
<בלהה ברג:>
ערכות השמע משתנות.

<שאול שרצר:>
זה מה שאני פוחד. 

<היו"ר אילן גילאון:>
שמה?

<שאול שרצר:>
שסתם נבזבז כסף.
<היו"ר אילן גילאון:>
שילמדו אותך אותו דבר שאתה יודע.

<שאול שרצר:>
כן, זה עולה כסף הריענון הזה.

<בלהה ברג:>
אנחנו מדברים על אמצעים דיגיטליים. הריענון אחת לשנה זה של האמצעים הדיגיטליים, זו לא סדנה. אתה לא צריך כל שנה להזמין את הסדנה. אתה כמקום העבודה עצמו מפיק את החומרים שלך, נכנס לאתר של הנציבות, רואה את העדכונים ומפיץ את זה במייל או בדפוס, מה שאתה רוצה.
<היו"ר אילן גילאון:>
בלהה, לא, אבל אתם לא קובעים את מה הוא צריך לעדכן? במה הוא צריך לעדכן? מתי הוא צריך לעדכן?
<בלהה ברג:>
אחת לשנה.
<היו"ר אילן גילאון:>
אחת לשנה, לא משנה אם לא יצא כלום? גם אם לא השתנה כלום?
<בלהה ברג:>
נכון. הוא צריך להסתכל ולהגיד שימו לב, עובדים - - -
<קריאה:>
זה עדכון.

<היו"ר אילן גילאון:>
אין עדכון.

<מיכל שיק הר-טוב:>
זה ריענון.
<היו"ר אילן גילאון:>
הוא יוכל להגיד, אבל השנה לא יצא כלום.

<בלהה ברג:>
הרעיון הוא לרענן את העובדים. בדרך כלל כשאתה מלמד פעם אחת ואתה לא חוזר על הדברים, הדברים נעלמים. אנחנו לא מבקשים שכל פעם יעשו סדנה חווייתית - - 
<אליעזר כהנא:>
ריענון.

<שאול שרצר:>
איזה נעלמים? העובדים כל הזמן פוגשים את האנשים האלה.
<בלהה ברג:>
- - אנחנו אומרים תפיקו חומרים, אנחנו גם בנציבות - - 
<אילן שפירא:>
אולי לא הגיעו אנשים כאלה במשך השנה,  אז זה נעלם.
<בלהה ברג:>
- - נפרסם את החומרים, תרעננו את זיכרון העובדים. 
<היו"ר אילן גילאון:>
הם בנציבות יפרסמו את החומרים לכולם. זה מה שצריך להיות.
<בלהה ברג:>
כן, אבל המקום עצמו צריך לקחת את החומרים ולאמץ אותם באופן מותאם למקום שלו. אנחנו לא יכולים לקבוע לבנק לעשות אותו דבר כמו לשוטרים, יש הבדל גדול מאוד. אנחנו נכתוב - - -
<היו"ר אילן גילאון:>
לא בנושא הזה אתם צריכים לעדכן. אתם צריכים לעדכן בחידושים והמצאות. זה מה שאתם צריכים לעדכן, לא איך מתנהלים עם אדם עיוור, זה למדנו. עכשיו יוצאים דברים חדשים, אלה הדברים שמישהו צריך לעדכן את כולם.
<קריאה:>
בדיוק.

<היו"ר אילן גילאון:>
אז אני אומר שהנציבות תעדכן. 

<נועה ביתן:>
עבודה זה מקום דינמי. אנשים באים, אנשים הולכים, לא נשארים כל הזמן אותם אנשים, אז כן צריך כל שנה.
<היו"ר אילן גילאון:>
אבל בזה טיפלנו. 

<פנינה בן-דוד:>
אבל זה יהיה הכשרות לעובדים חדשים. כל אחד חדש שבא ועוברת תקופת זמן, מקבל הדרכה.
<שאול שרצר:>
הכשרות זה הכשרות.

<מיכל שיק הר-טוב:>
זה כמו ש - - - עושה את זה כל שנה.
<היו"ר אילן גילאון:>
זה מטופל במקום אחר. אנחנו מדברים על עדכונים שוטפים, "מה חדש במדע" קוראים לזה.

<בלהה ברג:>
זה לא רק חדש, זה גם ריענון. אתן דוגמה אולי מהתחום של נעמה כאן. מפקחים שלנו באו לתחנות רכבת, וגילו במקומות מסוימים שהפקידים לא יודעים איך לתפעל את "לולאת ההשראה". הם כן קיבלו הכשרה בעבר. 
<מיכל שיק הר-טוב:>
ושכחו.
<בלהה ברג:>
האם אותו עובד קיבל הכשרה? האם העובד הזה התחלף בינתיים? האם הם מודעים לכך שיש צורך לעשות - -   

<שאול שרצר:>
זה לא ריענון.
<בלהה ברג:>
- - שינוי בשימוש ב"לולאת ההשראה"? 

<שאול שרצר:>
זה לא ריענון.

<היו"ר אילן גילאון:>
עובד שהתחלף, במילא צריך לקבל את זה, מה זאת אומרת. 
<בלהה ברג:>
ואם הוא שכח ולא השתמש בזה במשך השנה והוא לא יודע איך משתמשים בזה?
<שאול שרצר:>
לא פגש באף חירש במהלך השנה.
<בלהה ברג:>
אתה צריך לרענן את הזיכרון של המנהל באותו מקום. אולי המנהל התחלף. זה משהו שמחיה את העניין ושם אותו על ה - - - 

<היו"ר אילן גילאון:>
ההבדל בין לרענן לבין ללמד מה שהאנשים יודעים גדול. אבל זה צריך גם לדעת, לא לייצר מחויבות ללמד אנשים שילמדו מה שהם יודעים. זו הנקודה. ומכאן פוחדים. ללמד אדם חדש, ברור.   

<שאול שרצר:>
זה בדיוק מה שאני מפחד, שהמפקחים יבואו, אל"ף, בי"ת, גימ"ל, "checklist", היה ריענון, קנס, תודה. אני יודע הרי למה זה יתפתח העניין הזה כבר.
<היו"ר אילן גילאון:>
אילן אמר לעבור הלאה, אז אני מסכים אתו הפעם. שאול, יש עורך-דין אחר שאומר שצריך לעבור הלאה, אני מצטער. חבר שלך, אילן. 
<שאול שרצר:>
הסרבי?

<היו"ר אילן גילאון:>
הוא מת להיות סרבי, סלובני.

<אילן שפירא:>
סלובקי.
<היו"ר אילן גילאון:>
סלובקי. פעם היתה צ'כוסלובקיה, נשארה סלובקיה.
<שאול שרצר:>
בקיצור, הסרבי.
<היו"ר אילן גילאון:>
כולם הונגרים שם, זה בסדר. כן.
<אייל לב ארי:>
לגבי פסקה (3), מועד ההדרכה לאמצעי עזר יהיה בסמוך למועד שיש חובה להתקין את אמצעי העזר. לגבי שירותי העזר, ההדרכה בכל מקרה תהיה תוך עד שישה לאחר תחילת התקנות.
<נועה ביתן:>
אפשר להקריא עוד פעם את כל הסעיף, שיהיה סדר?
<היו"ר אילן גילאון:>
כן, אפשר את להקריא את כל הסעיף, אבל לא לפרשן אותו, אפשר רק לקרוא אותו.
<מיכל שיק הר-טוב:>
אבל יעשו את זה רק פעם אחת, נכון? בהדרכה?
<היו"ר אילן גילאון:>
את הסעיף יקראו רק פעם אחת, כן. מבטיח לך.
<מיכל שיק הר-טוב:>
לא יהיה ריענון על זה?
<אילן שפירא:>
על הסעיף, כן.

<צביה אדמון:>
במידת הצורך המנהל שלו ירענן אותו. 

<היו"ר אילן גילאון:>
צביה, קיבלת רשות דיבור?

<צביה אדמון:>
לא, אני עונה.

<היו"ר אילן גילאון:>
ואללה, אתם צריכים פה משטר כמו של חיים כץ, זה מה שמגיע לכם. 
<צביה אדמון:>
נכון.
<היו"ר אילן גילאון:>
מעכשיו אני מודיע לך, אני נוהג בקשיחות.
<וילמה  מאור:>
אעזור לך.
<שאול שרצר:>
11 דקות לקשיחות.
<אייל לב ארי:>
	
	
	"      (3)
	בהדרכה פרטנית לעובד האחראי על הפעלת אמצעי העזר או שירות העזר אותם יש לספק לפי תקנות אלו, בדבר דרכי הפעלתם, והכל לפי העניין.


מועד ביצוע ההדרכה לאמצעי העזר ייעשה בסמוך למועד החובה להתקנת אמצעי העזר לפי התקנות. מועד ההדרכה לשירות העזר ייעשה תוך שישה חודשים מתחילתן של התקנות. 
(4) על אף האמור בפסקאות (1) עד (3), עובד חדש"
<צביה אדמון:>
יש לנו כאן תיקון. שינינו כאן קצת את הנוסח.
<אייל לב ארי:>
	
	
	"
	(5) על אף האמור בפסקאות (1) עד (3), עובד חדש שנותן שירות ישירות לציבור או נושא משרה חדש על-פי דין שתפקידו לספק שירות במישרין לציבור, למעט עובד המספק שירות באופן חד-פעמי, כאמור בתקנת משנה (ד), יודרך ויוכשר כאמור עם כניסתו לעבודה, ולא יאוחר מ-3 חודשים מיום תחילת העבודה, באחת או יותר מהדרכים כאמור בפסקאות (1) עד (3), לפי העניין."


<מיכל שיק הר-טוב:>
זה לא מופיע אצלנו.
<קריאות:>
- - -

<היו"ר אילן גילאון:>
מה שהוא קרא זה היה תיקון.

<צביה אדמון:>
כן.

<צביה אדמון:>
והתיקון הזה הוא בעצם הבהרה לפי ההערות שאתם העברתם, כדי שיהיה ברור באופן חד-משמעי למה הכוונה.
<אייל לב ארי:>
אקריא שוב. 
	
	"
	על אף האמור בפסקאות (1) עד (3), עובד חדש שנותן שירות ישירות לציבור או נושא משרה חדש על-פי דין שתפקידו לספק שירות במישרין לציבור, למעט עובד המספק שירות באופן חד-פעמי, כאמור בתקנת משנה (ד), יודרך ויוכשר כאמור עם כניסתו לעבודה, ולא יאוחר מ-3 חודשים מיום תחילת העבודה, באחת או יותר מהדרכים כאמור בפסקאות (1) עד (3), לפי העניין."


<אילן שפירא:>
תקנת משנה (ד) מדברת על מי שמעסיק פחות מ-25.
<צביה אדמון:>
לא, 90(ד).
<היו"ר אילן גילאון:>
90(ד).

<אילן שפירא:>
90(ד) אומר נותן שירות שהוא - - -
<אייל לב ארי:>
נותן שירות באופן חד-פעמי. אילן, זה מתייחס לתקנת משנה (ד) בעמוד 5.
<צביה אדמון:>
90(ד) זה עובד שנותן שירות חד-פעמי.

<אייל לב ארי:>
אוקיי? זה העובדים מספקים שירות באופן חד-פעמי.
<אילן שפירא:>
עמוד 4.

<צביה אדמון:>
אבל צריכה להיות הבהרה אולי ב-(4), שנכון שאנחנו אומרים שתוך שלושה חודשים צריך לעבור הכשרה באחת מהדרכים, אבל בסופו של דבר הוא צריך לעבור את כל ההכשרות הרלוונטיות, כולל הדרכה פרטנית.
<אייל לב ארי:>
שלוש.
<היו"ר אילן גילאון:>
כן.

<צביה אדמון:>
אמרנו שתוך שלושה חודשים עובד חדש צריך לקבל את אחת מההכשרות האלה, אבל אם נניח שהוא צריך הסבר פרטני כיצד לבצע את העבודה.

<בלהה ברג:>
זה מייד.
<היו"ר אילן גילאון:>
אז מה?

<צביה אדמון:>
אז בסופו של דבר הוא צריך לקבל את כל ההדרכות. 
<בלהה ברג:>
נכון.

<היו"ר אילן גילאון:>
אבל איך זה מתבצע בפועל? כל העובדים האלה שמגיעים – בוא נקרא להם "עובדים שמגיעים באיחור" אחרי פרוץ הנגישות – עובד אחד בדואר, מה צריך לעשות אתו? לטפל בו בדואר או שיש מכשיר אחר שאפשר לטפל בעובד החדש שלהם או בעובד החדש האחר, כל אחד בתחומו, במוסד שהוא?
<צביה אדמון:>
כן, בסופו של דבר עובד חדש צריך לקבל את ההכשרה הרלוונטית, כולל היידוע, כולל סדנה, אבל כאן אנחנו קובעים למעשה את הדבר המיידי – אומרים שתוך שלושה חודשים הוא צריך לקבל איזושהי הכשרה.  

<היו"ר אילן גילאון:>
אני צריך לייצר עבור כל עובד חדש סדנה?
<צביה אדמון:>
בסופו של דבר כן.

<היו"ר אילן גילאון:>
כל אחד?

<צביה אדמון:>
בסופו של דבר.

<טיבי רבינוביץ:>
אני רוצה להציע איזושהי הצעה, אולי אפשר להציע. האם עובד חדש שמגיע ממקום עבודה קודם, אם הוא נותן הצהרה למעסיק שהוא עבר הכשרה או הדרכה או מה שאתם רוצים - - - 

<היו"ר אילן גילאון:>
נדמה לי שהתייחסו לזה, והיא אמרה שלא צריך. לא צריך עוד פעם.
<ישראל אבן-זהב:>
מיכל שאלה.

<צביה אדמון:>
לא התייחסנו לזה. 
<אילן שפירא:>
זה לא כתוב.

<צביה אדמון:>
זה לא כתוב, אבל זה - - - 

<היו"ר אילן גילאון:>
היא אמרה את זה מקום, אם הוא עובר מ"בנק הפועלים" לבנק "דיסקונט", כן?

<אליעזר כהנא:>
אמרה, אבל לא כתוב.

<צביה אדמון:>
לא כתבנו. אפשר לכתוב, אפשר להוסיף את זה, זו לא בעיה.
<ישראל אבן זהב:>
אם הוא עבר הכשרה - - -
<היו"ר אילן גילאון:>
אם הוא עבר הכשרה בארץ או בחוץ-לארץ.

<צביה אדמון:>
אם הוא עבר הכשרה. 
<טיבי רבינוביץ:>
הוא ייתן הצהרה.
<צביה אדמון:>
אבל הכשרה שהיא שוות ערך לתפקידו החדש.
<טיבי רבינוביץ:>
כן, ברור.

<צביה אדמון:>
בסדר.

<היו"ר אילן גילאון:>
בארץ או בסלובקיה. כן, פנינה.
<פנינה בן-דוד:>
הרי קודם, בסעיף הקודם, צביה, תקשיבי רגע, פטרנו מסדנאות או מהתנסות חווייתית "עובדים זמניים אשר תקופת עבודתם הכוללת אינה עולה על שבעה חודשים". 

<שאול שרצר:>
נכון.

<פנינה בן-דוד:>
הרבה פעמים כשאני מקבלת עובד חדש, ואצלנו התחלופה מאוד-מאוד גבוהה, אז עובד חדש הרבה פעמים לא "מחזיק" מעמד שבעה חודשים, ואז הסעיף הזה בעצם סותר, כי את אומרת, אחרי שלושה חודשים תני לו גם סדנה. וכאן את אמרת לי, את יכולה לחכות שבעה חודשים עד שתתני לו את הסדנה. 
<צביה אדמון:>
לא, תראי, זה לא בדיוק. קודם כל ,כשחשבנו על עובדים זמניים זה עובדים שאנחנו יודעים מראש שתקופת ההעסקה שלהם לא תעבור על שבעה חודשים. 

<שאול שרצר:>
אין דבר כזה.
<פנינה בן-דוד:>
אין דבר כזה. אני לא יודעת.

<היו"ר אילן גילאון:>
ודאי שיש. בטח שיש.

<שאול שרצר:>
איך אפשר לדעת?
<צביה אדמון:>
דבר שני, יש לך כאן בחירה. את לא חייבת - - -
<היו"ר אילן גילאון:>
אדם שאתה לוקח אותו לעבודה ואתה לא מתכוון, זאת אומרת, על פניו אתה רוצה להעסיק אותו להרבה זמן, אתה נותן לו. אדם שאתה יודע מראש שהוא לא יעבוד יותר, כי זה סטודנט או כל דבר אחר, אתה לא נותן לו הכשרה. 
<פנינה בן-דוד:>
אבל לצערנו, אנחנו רוצים את כולם קבועים ובסופו של דבר הם הופכים להיות זמניים. 
<היו"ר אילן גילאון:>
לצערנו, אנחנו רוצים את כולם לא קבועים.

<בלהה ברג:>
בגלל זה בתקופה הראשונה יהיה לך איזשהו חומר כתוב שתתני לו, כי זו רק אחת הדרכים. אבל אחרי זה, כשאת תראי - - -
<פנינה בן-דוד:>
מה זה בתקופה הראשונה? בשבעה חודשים?

<בלהה ברג:>
בשלושה חודשים הראשונים כתוב לך כאן.

<פנינה בן-דוד:>
אבל אם הוא זמני, אם הוא לא יחזיק אצלי – אחרי חצי שנה הוא עוזב.
<היו"ר אילן גילאון:>
צביה, היא מעסיקה בן-אדם. עכשיו, אחרי שלושה חודשים היא צריכה לתת לו ואחרי שבעה חודשים היא מפטרת אותו. 

<צביה אדמון:>
היא מתבלבלת בין שני נושאים שונים. השבעה חודשים מתייחס רק לסדנה. כאן אנחנו מדברים על אחת מהדרכים, את לא חייבת לשלוח אדם כזה לסדנה.
<פנינה בן-דוד:>
אוקיי, אין לי בעיה. אז את הסדנה רק אחרי שבעה חודשים.
<היו"ר אילן גילאון:>
אה, אוקיי. זאת אומרת, רק אדם שעובד אצלך שבעה חודשים ומעלה יקבל את הסדנה. 
<שאול שרצר:>
אין סדנה, אין סדנה כבר.
<צביה אדמון:>
התנסות חווייתית. אבל בסופו של דבר כל העובדים – את זה אולי לא הבהרנו – יצטרכו, אם הם עובדים קבועים, לא עובדים זמניים, ולא עובדים חד-פעמיים, לקבל את ההדרכה המלאה.
<מיכל שיק הר-טוב:>
אפשר להוסיף.
<היו"ר אילן גילאון:>
עוד פעם, בשפה פשוטה שגם חברי הכנסת יוכלו להבין. כדי לקבל סדנה, האדם צריך לעבוד במקום הזה מינימום שבעה חודשים, כדי שהוא יהיה חייב לעבור סדנה.
<צביה אדמון:>
כן.

<היו"ר אילן גילאון:>
לפני שבעה חודשים הוא לא חייב לעבור סדנה.

<צביה אדמון:>
לא. אם הם רוצים, וזה לא עובד זמני.
<קריאות:>
- - -

<אילן שפירא:>
מעסיקים יתעקשו.
<שאול שרצר:>
אבל אם זה חלק מהתפקיד שלו?

<היו"ר אילן גילאון:>
אין לזה תוקף - - - המושג הזה כבר מזמן לא קיים.
<קריאות:>
- - - 

<טיבי רבינוביץ:>
יש איזה נוסח לגבי ההצהרה של העובד שמצהיר שהוא עבר הכשרה?
<צביה אדמון:>
כן.

<היו"ר אילן גילאון:>
כן, נוסיף את זה, עובד שעבר הכשרה עם אישור מנוטריון. שמחתם, אתם העורכי-דין, יש לכם עוד עבודה.
<ישראל אבן זהב:>
בשנה האחרונה.

<אייל לב ארי:>
	
	
	"
	(5)
החייב יכין תוכניות הדרכה לפי הנחיות הנציבות אשר פורסמו בהתאם לסעיף 19 מו לחוק, והעוסקות בנושאים בהם יש להדריך את העובדים בסוגי השירותים הציבוריים השונים;"


<ישראל אבן-זהב:>
ההנחיות תהיינה בכתב?
<צביה אדמון:>
כן.

<שאול שרצר:>
בטח.

<ישראל אבן-זהב:>
לא יודע, כתוב ההנחיות בנציבות, לא כתוב בכתב.

<צביה אדמון:>
ההנחיות יפורסמו לפי סעיף 19מו לחוק.

<שאול שרצר:>
כתוב שצריך לפרסם את זה.
<אייל לב ארי:>
לפרסם.

	
	"
	
	לא פרסמה הנציבות הנחיות בעניין מסויים, יסתמך החייב, בהכנת תוכנית ההדרכה, על הוראות החוק והתקנות בעניין זה; התוכנית תותאם על-ידי החייב לשירות בו מבוצעת ההדרכה ותאושר על-ידי מורשה לנגישות השירות; החייב יבצע את ההדרכה באמצעות מדריכים בעלי הכשרה מתאימה בתחום ההדרכה."


<אילן שפירא:>
מי מדריך אותם ומתאימים למה?
<היו"ר אילן גילאון:>
אוקיי, מצוין. מי מדריך אותם?

<ישראל אבן-זהב:>
מי מדריך אותם?

<צביה אדמון:>
את מי?

<קריאות:>
מדריכים.

<אילן שפירא:>
בעלי הכשרה מתאימה – מי מכשיר אותם?

<היו"ר אילן גילאון:>
מהי הכשרה מתאימה?

<צביה אדמון:>
מישהו שמקצועו להדריך. אנחנו לא נכנסים למה נדרש ממדריך מקצועי, משום שזה לא - - -
<ישראל אבן-זהב:>
אין מקצוע כזה.
<אילן שפירא:>
אז אל תכתבי.
<ישראל אבן-זהב:>
אין מקצוע כזה.

<היו"ר אילן גילאון:>
השאלה מיהו מדריך.

<צביה אדמון:>
אני מניחה שבדואר יש לכם מחלקת הדרכה.
<אילן שפירא:>
נכון, אבל - - -

<צביה אדמון:>
נו, זהו, אז זה מספיק.

<קריאה:>
אבל הם לא מוכשרים.

<אילן שפירא:>
מה זה הכשרה שמתאימה?
<צביה אדמון:>
המטרה למנוע מאנשים לקחת "חאפרים", שלא יודעים איך להדריך, ולתת להם את העבודה. אבל לכם אין בעיה, יש לכם מחלקת הדרכה.
<אילן שפירא:>
איך את יודעת מי לוקח ומי להדריך? מה זה "חאפר" ולא "חאפר"? 
<היו"ר אילן גילאון:>
אילן, לך לפי - - -  

<אילן שפירא:>
יש מורה עם תעודת הוראה, ויש את כל השאר שהם לא.
<היו"ר אילן גילאון:>
לא, אתה הולך לפי חוק מיהו יהודי.

<צביה אדמון:>
אני חושבת שזה "case by case".

<היו"ר אילן גילאון:>
מי מדריך? מי שאימא שלו היא מדריכה.
<פרלה אהרון:>
או שעבר הדרכה לפי ההלכה.
<היו"ר אילן גילאון:>
או שעבר בדיוק הדרכה. תשמע, אבל זו שאלת קיטבג, אני מזהיר אותך, כי ההגדרה של זה עלולה לעלות לכם כסף. חבל. אני דווקא חשבתי שאתה צריך לשמוח מההגדרה הזו. כן, שאול.

<אילן שפירא:>
זה סעיף שלא אומר כלום.

<מיכל שיק הר-טוב:>
זה סעיף שלא אומר כלום.

<שאול שרצר:>
אני רוצה לחייב את הנציבות לפרסם. אני רוצה שהנציבות תתחייב בפרסום ולפי הפרסום הזה כולם ילכו. ולא שאם לא היה פרסום, אקח על עצמי עכשיו להדריך ואו שיאשרו את זה או לא יאשרו את זה, ועוד שנה גם יבוא הפקח ויגיד - - -  
<היו"ר אילן גילאון:>
לא, כשהיא תיקח את זה, היא היחידה שתפרסם.

<שאול שרצר:>
לא, אבל כתוב, לא פרסמה - - 
<אילן שפירא:>
צריך להיות כתוב ואם לא פרסמה, אז - - -
<שאול שרצר:>
- - אז זה נופל עלי.

<צביה אדמון:>
זה בא לתת ביטחון למי שמעביר את ההדרכה, שאם אין פרסום של הנציבות, די לו בחוק או בתקנות בעניין.
<קריאות:>
- - -

<שאול שרצר:>
לא, לא, אני לא רוצה לפרש לך את זה, להמציא תוכניות לימוד עכשיו. היא לא פרסמה - - - 
<פנינה בן-דוד:>
החובה הראשונה היא שלכם.

<שאול שרצר:>
חבר'ה, אני לא הפרעתי לאף אחד. לא פרסמה, לא אדריך.
<צביה אדמון:>
אבל אם יש חוק בעניין הזה, אתה לא תשתמש בו?
<שאול שרצר:>
תראו, הנציבות יכולה - - -

<היו"ר אילן גילאון:>
מה אתה רוצה שהיא תפרסם? את מה? 

<שאול שרצר:>
מה אני צריך להדריך. מה שכתוב פה.

<ישראל אבן-זהב:>
תוכנית הדרכה.
<היו"ר אילן גילאון:>
אבל מה שאתה צריך להדריך זה החוק עצמו. 
<שאול שרצר:>
תוכנית הדרכה לפי הנחיות. 

<היו"ר אילן גילאון:>
מה שאתה צריך להדריך זה מה שהחוק קובע.
<צביה אדמון:>
נכון, מפרסמים - - -
<שאול שרצר:>
אוקיי, אז שלא תפרסם כלום. 
<היו"ר אילן גילאון:>
אבל היא לא מפרסמת את החוק. החוק מתפרסם ברשומות.

<שאול שרצר:>
אני לא כל כך מבין משהו. יש פה תוכנית הדרכה שהנציבות צריכה לפרסם. מה זו התוכנית הזאת? 

<צביה אדמון:>
זו לא תוכנית, זה הנחיות.
<שאול שרצר:>
מצד אחד, אם היא מפרסמת, אני חייב לנהוג על-פיה. מצד שני, אם היא לא מפרסמת, פתאום אני לבד. 
<היו"ר אילן גילאון:>
שנייה, בואו נעשה סדר. 

<צביה אדמון:>
יש כאן כמה רבדים, קודם כל, הנציבות לא מפרסמת תוכנית הדרכה אלא הנחיות.

<שאול שרצר:>
נכון.

<צביה אדמון:>
 להנחיות האלה יש מעמד משפטי, כי הן מעוגנות בחוק. תוכנית ההדרכה אמורה להיות מבוססת על ההנחיות האלו.
<שאול שרצר:>
אני מסכים ש - - -
<היו"ר אילן גילאון:>
ואם זה לא מתפרסם?

<צביה אדמון:>
אם אין הנחיות בנושא מסוים, די לו לנותן השירות שיפנה לחוק ולתקנות באותו נושא.  

<שאול שרצר:>
לא, את מציגה את זה כהקלה.
<אילן שפירא:>
אם אין הנחיות בנושא מסוים סימן שחשבתם שזה לא מספיק חשוב.
<שאול שרצר:>
לא, אם לא מפורסמות הנחיות ונגיד שאעבוד ואעשה תוכנית משלי, ומחר תפרסמו הנחיות, אז אצטרך פתאום להתאים את עצמי? לא.
<צביה אדמון:>
לא. 
<אילן שפירא:>
סימן שזה לא חשוב.
<שאול שרצר:>
בואו נראה את זה כלקונה, לא פרסמתם בנושא מסוים הנחיות - - -

<אילן שפירא:>
סימן שזה לא חשוב.

<שאול שרצר:>
- - -
<צביה אדמון:>
אם יש חוק – לא יתכן שלא להביא לידיעת העובדים נושא שהחוק מסדיר.
<היו"ר אילן גילאון:>
צביה, אז למה לא לחתוך את הסעיף הזה בכלל?

<שאול שרצר:>
בדיוק.

<היו"ר אילן גילאון:>
תנהגו לפי החוק, אתם צריכים להדריך לפי החוק בלי הנחיות שלנו. 

<צביה אדמון:>
משום שההנחיות מפרטות.
<היו"ר אילן גילאון:>
אי-אפשר להשאיר את זה ליד המקרה.

<מיכל שיק הר-טוב:>
יש מורשי נגישות בכל מקום. 

<צביה אדמון:>
החוק כתוב בלשון משפטית. אנחנו רואים הרי כשאנחנו קוראים את התקנות האלה כמה צריך להסביר ולפרשן את זה. ההנחיות באות לתת את הדברים בשפה "לעוסה", בשפה פשוטה.
<היו"ר אילן גילאון:>
יפה, אבל אם את לא מפרסמת הנחיות, מה עליו להבין? זאת אומרת, הוא יראה בזה פטור, כי את לא נתת לו הנחיות.
<שאול שרצר:>
בדיוק.

<מיכל שיק הר-טוב:>
ההנחיות צריכות להיות בגדר המלצה.
<היו"ר אילן גילאון:>
אז תהיי צודקת שאי-ידיעת החוק לא פוטרת מעונש. אבל אתם הרי מנסים לא להפוך את האנשים לעבריינים. בבקשה, גברתי.   

<נעמי הימיין-רייש:>
אני רוצה להתייחס לנקודה שבעלי עסקים לא בהכרח יודעים להבין את לשון החוק, ולכן, ההנחיות במקרה הזה חשובות ואי-אפשר להגיד לעסק אם לא פרסמנו הנחיות או הוראות - - -
<היו"ר אילן גילאון:>
קטן או בינוני - - -

<צביה אדמון:>
בסדר, נוריד את אם לא פורסם.
<היו"ר אילן גילאון:>
בסדר. זה ירד. יפה, שאול, תרשום לעצמך ניצחון.
<שאול שרצר:>
ניצחון לסרביה.

<טיבי רבינוביץ:>
רגע, אני רוצה לטעון הפוך.
<היו"ר אילן גילאון:>
מה, לטעון הפוך? מה, אין הפוך.
<מיכל שיק הר-טוב:>
גם אני רוצה לטעון הפוך.

<אילן שפירא:>
עורכי-דין, השאלה מי משלם להם.

<היו"ר אילן גילאון:>
אתה יודע מה זה? כמו איך נוצרה השפה ההונגרית. אתם יודעים איך נוצרה השפה ההונגרית? 
<מיכל שיק הר-טוב:>
אני הונגריה.
<היו"ר אילן גילאון:>
אז אגיד לך. אלוהים בהתחלה חילק לכולם את כל השפות שלהם. זה גם צריך לעניין אותך, כי אתה מהתפוצה. באו הפולנים, אמרו להם אתם דברו פולנית; הצרפתים, אתם דברו צרפתית; האיטלקים דברו איטלקית; ההונגרים לא באו. ככה ב-12 בלילה, אלוהים בא לסגור את הבסטה שלו בחלוקת השפות, באים ההונגרים. אז אלוהים אומר להם, מה זה? עכשיו באים ב-12 בלילה? סגור. אמרו, אז מה נעשה? אמר להם דברו איך שאתם רוצים. אתה רוצה להתנגד?
<טיבי רבינוביץ:>
תראה, יש הצעת חוק ויש תקנות. הכנסת מחוקקת תקנות כמו שהיא מחוקקת אלף ואחד חוקים שלא מקבלים פרשנות, הסבר ותרגום. לכן, אני לא רואה שום סיבה שהנציבות תפרסם הנחיות על התקנות על החוק בשפה פשוטה ומובנת. יש תקנות, יש הצעת חוק ויש חוק שמתקבל ועובר שלוש קריאות ויש תקנות - - - 

<היו"ר אילן גילאון:>
לא, הם אמרו שהם לא מפרסמים.
<טיבי רבינוביץ:>
רגע. לא, זה לא מה שאמרתי.
<בלהה ברג:>
לא, אמרנו שאנחנו כן נפרסם. 

<היו"ר אילן גילאון:>
מפרסמים בכל מקרה?

<צביה אדמון:>
יש חובה בחוק על הנציב לפרסם.
<בלהה ברג:>
אבל אם לא נפרסם - - -
<היו"ר אילן גילאון:>
אם לא תפרסמו – פטורים.
<בלהה ברג:>
כן.

<קריאות:>
- - -

<אילן שפירא:>
היא אומרת שיש להם חובה בחוק.
<מיכל שיק הר-טוב:>
איפה יש חובה בחוק?

<צביה אדמון:>
תקנה 21.

<היו"ר אילן גילאון:>
כלומר, אם הנציבות שכחה לעשות פרסום, כל אחד - - - 
<בלהה ברג:>
זה נתון לפרשנות, כי החובה היא עדיין חובה בחוק. הרי אנחנו בסך הכול באים להקל כאן.
<אילן שפירא:>
אל תקלו, לא צריך.

<היו"ר אילן גילאון:>
אבל אנחנו לא באים ל - - - על אנשים.

<טיבי רבינוביץ:>
כי אם אני צריך הבהרות, פרשנות, אז אני מקסימום במקרה - - -
<היו"ר אילן גילאון:>
למה אתה מתנגד? שיסבירו לך בשפה פשוטה מה החוק אומר?

<מיכל שיק הר-טוב:>
שזה יהיה מחייב.
<טיבי רבינוביץ:>
כן. 

<היו"ר אילן גילאון:>
למה?

<טיבי רבינוביץ:>
כי אצטרך עזרה, אני יכול לפנות בעצמי. אם אני לא צריך עזרה - - -

<היו"ר אילן גילאון:>
אתה יכול לפנות בעצמך, אבל הספר המסוים לא יכול לפנות בעצמו. 
<טיבי רבינוביץ:>
לא, אבל הוא לא יכול לפנות בעצמו גם באלף ואחד חוקים אחרים.

<צביה אדמון:>
סליחה, הנוהג הקיים - - -

<טיבי רבינוביץ:>
מה, בכל חוק שמחוקקת הכנסת יש - - -

<היו"ר אילן גילאון:>
אסביר לך מה ההבדל, אנחנו מדברים פה על הצורך להנחיל איזושהי נורמה. ברגע שאפשר להפוך את זה לנורמטיבי, כולם יבינו את שם המשחק.
<טיבי רבינוביץ:>
אבל אתה כבר עשית את זה במסגרת התקנות, אילן. זה התקנות.
<היו"ר אילן גילאון:>
אבל אני רוצה להסביר את זה עוד יותר, כי אני עוסק בנגישות, ואני רוצה להנגיש את החוק. בסדר?
<מיכל שיק הר-טוב:>
אבל יש לך את זה גם ב"תקנות מקום קיים". אילן, "תקנות מקום קיים", היינו פה, הנציבות פרסמה חומרי הטמעה והנחיות שמסתייעים בהם, אבל הם לא חובה חוקית. 

<היו"ר אילן גילאון:>
אבל את זה הם אמרו לך בעצמם.

<מיכל שיק הר-טוב:>
אבל אתם רוצים לעשות את זה בחובה חוקית, ואני לא מבינה את ה - - -  

<היו"ר אילן גילאון:>
מה החובה פה?

<בלהה ברג:>
קודם כל התבקשנו, כאשר היו שולחנות עגולים, אילן, מאחר שהדרך - -  
<היו"ר אילן גילאון:>
יש לנו עוד שתי דקות לדיון.

<בלהה ברג:>
- - שהתווית, זה ללכת לשולחן העגול.
<היו"ר אילן גילאון:>
כן.

<בלהה ברג:>
והרבה נותני שירות באו ואמרו - -  

<היו"ר אילן גילאון:>
ומיכל לא באה אף פעם לשם.
<בלהה ברג:>
- - וביקשו את ההגנה הזאת של הפרשנות שהנציבות תיתן. כלומר, הנציבות בעצם תוציא הנחיות שיהוו איזשהו סוג של פרשנות במקרים שמצריכים פרשנות, ויוכלו להסתמך על זה.
<היו"ר אילן גילאון:>
לא, אבל היום כבר נוצר מצב שכאילו פרשנות היא החוק ואם אין פרשנות, אז אין חוק. 

<בלהה ברג:>
אילן, ההנחיות האלה מקובלות.

<טיבי רבינוביץ:>
בלהה, כדי שנדייק, בשולחן העגול לא הגענו להסכמה בעניין הזה, אי לכך ובהתאם, אנחנו – אפילו כתוב פה – שלא גיבשנו - - -
<היו"ר אילן גילאון:>
היות ועכשיו 15:15 בדיוק, יקירי, אתם חוזרים רק עם הנושא הזה בחזרה אל השולחן העגול.
<בלהה ברג:>
לא, אנחנו לא חוזרים לשולחן העגול, נצטרך לקבל הכרעה פה. 
<היו"ר אילן גילאון:>
לא אקבל הכרעה פה.

<בלהה ברג:>
קיימנו שמונה שעות של ישיבות בנושא של הכשרה והדרכה - - 
<היו"ר אילן גילאון:>
מי שנעדר - - -
<בלהה ברג:>
- - עם הרבה מאוד מהאנשים שיושבים פה. 
<שאול שרצר:>
אבל לא כולם הוזמנו.
<בלהה ברג:>
הרבה מאוד כולל הבנקים, כולל "נגישות ישראל", כל אלה ישבו, אז אנחנו לא - - - 

<היו"ר אילן גילאון:>
הדיון בסעיף יהיה בישיבה הבאה, ואני מציע לכם לדבר ביניכם. אם לא נחליט ככה, אתם יודעים איך, בצורה כירורגית. זה מה שיהיה. 

<פנינה בן-דוד:>
מלה אחרונה.
<היו"ר אילן גילאון:>
יש תהליכים ויש תאריכים. ותאריכים גם חשובים. פנינה, נגמר הזמן, את יכולה רק לדבר אתי אישית, אני פה.
<פנינה בן-דוד:>
אני תומכת בעמדה של הנציבות לא מבחינה חוקית – ממש חייבים חומרי הדרכה, כי כמו שאמרו, אנחנו כאן בעצם, אם תשאל אותנו מה כל סעיף וסעיף אומר, בגלל שזה חוק כל כך מורכב עם כל כך הרבה סעיפים וכל כך הרבה ירידה לפרטים, קשה לפרשן אותו, וכל אחד יבין אותו אחרת.
<היו"ר אילן גילאון:>
פנינה, אף אחד לא מתנגד לכך שתהיינה הקלות והנגשות של הנציבות, אבל ברגע שמישהו מקבל פרשנות שאם אין הנחיות, אז אנחנו פטורים מן החוק, אז זו בעיה.

<פנינה בן-דוד:>
לא, אני מדברת אפילו מעבר. אני רוצה חומרי הדרכה מקובלים שיוצאו על-ידי הנציבות. שהם יהיו ה-guideline. שלא נשאיר לכל אחד בשטח לפרשן. 
<אילן שפירא:>
זה לא. שייתנו הנחיות. כל מדריך ידריך איך שהוא אוהב להדריך.
<שאול שרצר:>
מתי ישיבה הבאה?
<היו"ר אילן גילאון:>
בשבוע הבא יש ישיבה. הישיבה נעולה. תודה רבה לכם. היה נפלא, כרגיל. אנחנו מרגישים בטוחים כשאתם פה.  

הישיבה ננעלה בשעה 15:16.

